Ўзбекистон-Ироқ ўйини вақтида журналист ва тасвирчини орган ходимлари дўппослагани маълум бўлди | Qalampir.uz\nЎзбекистон-Ироқ ўйини вақтида журналист ва тасвирчини орган ходимлари дўппослагани маълум бўлди\nЖамият\t12 Июнь 23:28 33315\nАввалроқ, U-23 Осиё кубогининг чорак финали доирасидаги Ўзбекистон-Ироқ ўйинини ёритишга борган “Sevimli” телеканали тасвирчиси калтаклангани ҳақида хабар берган эдик. Телеканалнинг “Замон” информацион дастури ҳолат бўйича маълумот берди.\nУнда қайд этилишича, телеканал журналисти ва тасвирчини ички ишлар ҳамда Миллий гвардия ходимлари калтаклаган. Етмаганига улардан бу воқеани унутиб юборишни сўраган.\n“Кеча 23 ёшгача бўлган футболчилар ўртасида Ўзбекистон мезбонлик қилаётган Осиё чемпионати плей-офф босқичи бўлиб ўтди. Чемпионатнинг чорак финал баҳсларини ёритиш “Севимли” телеканали “Замон” информацион дастурининг ҳам ижодий режасида бўлган. AFC баҳсларни ёритиш учун аккредитациядан ўтказган. Бунга қадар бўлган ўйинлар ҳам спорт мухбири ва унинг тасвирчиси томонидан ёритиб келинган. Бироқ кечаги ўйин ҳамкасбларимиз учун қимматга тушди.\n21:00 лар атрофида (интервью олиш мақсадида) икки ходим “Пахтакор” стадионига бориб орган ходимларининг қаршилигига учраган.\nФутболни ёритиш учун берилган махсус рухсатномани кўрсатишларига қарамай: “пресс бўлсанг, бизга н***й. Биз топшириқни бажарамиз...”, деган жавобни олган”, дейилади “Замон” дастури хабарида.\nТаъкидланишича, шундан сўнг ижодий гуруҳ ўзининг эътирозларини билдирган ва стадион олдидаги ҳолатни тасвирга олишни бошлаган. Орган ходимлари эса тасвирчининг рухсатномасига чанг солган. Камерасини тортиб олган. Тасвирчининг қўлини орқага қайириб, журналистдан узоқлаштирган.\n“Кўз олдида тасвирчини жиноятчилардек олиб кетаётганини кўрган журналист орган ходимларидан қўйиб юборишни талаб қилган. Ходимлар эса унинг ҳам қўлларини қайириб, микрофон ва рухсатномасини тортиб олган.\nЖурналистнинг расми туширилган рухсатномани эса оёқлари билан босиб ташлаган”, дейилади хабарда.\nЖурналист “Пахтакор” стадиони олдида содир бўлган воқеани сўзларкан, тасвирчиси, бир гуруҳ орган ходимлари томонидан аёвсиз дўппосланганини урғулаган.\n“Фаолиятим давомида биринчи марта шундай ҳолатга дуч келдим. Чунки конфликтга борадиган одам эмасман. Буни мени яқиндан таниганлар яхши билишади. Очиғи, ўша маҳалда ўзимни жиноятчидек ҳис қилдим. Орган ходимларидан бири дабдурустдан микрофонимга ташланди ва уни кимгадир улоқтирда, қўлимни орқага қайирди. Иккинчиси эса камаримдан маҳкам ушлаб олди.\nБир микрофонимга қарайман, бир тасвирчимга. Шу пайт тасвирчимни ерда ётган ҳолатда зарбдан бақираётганига кўзим тушди. 6-7 нафар ички ишлар ходимлари ва бир нафар Миллий гвардия ходими тепкилаётганди. Ходимларнинг бири оёғига дубинка билан урди. Қолгани қорин ва бош қисмига тепди. Қўлларим ушланган, имконсиз қолдим. Фақат “урманглар” деб бақира олдим, холос.\nБу жараён сониялар ичида содир бўлди-ки, нима бўлаётганини англаб-англoлмасдим. Одамлар ОАВ ходимлари тепкиланаётганини тасвирга олаётганди. Кўпчилик олдида изза бўлганимиз, қолди. Қўлларимизни қайириб, Шайхонтоҳур туман ИИБ биносига олиб бориб, навбатчилик қисмига топширишди.\nТасвирчим оғриққа чидолмай, ички ишлар биноси коридорида ерда ўтириб қолди. Мени эса ташқарига чиқариб юборишди. Операторимнинг соғлиги ёмонлашаётганини кўриб, тез тиббий ёрдамга қўнғироқ қилишга мажбур бўлдим. Тиббиёт ходими ички ишлар бўлимида қолдириш хавфли эканини, зудлик билан шифохонага олиб кетиш лозимлигини айтди. Шундан сўнг шеригимни Республика шошилинч тиббий ёрдам илмий марказига олиб кетишди”, дейди журналист.\nТасвирчи бўлган воқеа ҳақида гапирар экан, дўппослаш вақтида орган ходимлари унга электрошокер қўллаганини, агар нимжонроқ одам бўлса, бунча калтаклашдан кейин ўлиб қолиши ҳам ҳеч гап эмаслигини таъкидлаган.\n“Уриб қўлимдаги камерани тортиб олди. Ҳар томонимдан мушт туширди лекин йиқилмадим. 6-7 киши бир вақтнинг ўзида тепкиларди. Шу пайт улардан бири икки марта кўкрак қисмимга электрошокер текказди. Мен йиқилдим. Қолганини аниқ эслолмайман. Танамдаги оғриқ зўридан кўзим олди дам қоронғилашиб, дам хиралашиб... хуллас... Маълум вақт ҳушимни йўқотдим.\nМени шифохонага олиб борганда ҳамкасбларим 102 га хабар бериб, ҳолатни тушунтирган. Аммо мана бир суткаки, улардан дарак йўқ. Менику, жоним омон қолди. Бироқ ўрнимда бошқа “слабийроқ” одам бўлганда, у зарбларга дош беролмай, ўлиб ҳам қолиши мумкин эди. Бир одамнинг тақдирига шу қадар бефарқ қараладими?”, дейди тасвирчи.\nШифокорлар унга жағ-тиш синиши ташхисини қўйган.\nҚайд этилишича, тасвирчи касалхонага олиб кетилгандан кейин журналист камера, штатив, микрофон ва рухсатномаларини қайтариб беришни сўраган. Унинг кўз олдида флешкани Тошкент шаҳар ИИББга юборишган ва “ўзинг ўша ердан оласан” дейишган. Бу орада футбол аллақачон тугаб ҳам бўлган. Соат тунги 02:10 ларда мухбир шикастланган камера ва штативни олган. Бироқ микрофон ва рухсатномалар ҳамон қайтарилмаган.\nЭнг қизиғи, бўлар иш бўлгандан сўнг мухбирдан ички ишлар ходимлари кечирим сўраб, ортиқча гап қилмаслиги ва бирон жойда гапириб юрмаслигини айтган.\n“Давлатимиз раҳбари ОАВни тўртинчи ҳокимият даражасига кўтарган, очиқлик, ошкоралик ва шаффофлик дея бонг урилаётган пайтда журналистлар калтакланиб, уларнинг иш қуроллари чилпарчин қилинса, ҳужжатлари димоғдор ИИО ходими оёқлари остида хор бўлса... буни қандай изоҳлаш мумкин? Бугунги ЖУРНАЛИСТИКАнинг асл ҳолати шундайми? Журналистлар қачонгача хор бўлади? Чинакам журналист ҳақиқатни ёзадиган, инсонлар тақдирига бефарқ қарамайдиган, ҳар қадамда дахлдорлик ҳисини туядиган, қалами ўткир бўлиши керак. Димоғдор кимсаларнинг хўрликларидан сўнг “журналист оғзингни юм” қабилидаги гапларига ҳам Чидаб юраверса ЖУРНАЛИСТИКАнинг ўлгани шу, аслида!”, дея якунланган баёнот.\nЭслатиб ўтамиз, QALAMPIR.UZ мазкур ҳолат бўйича ИИВдан аниқлик киритишини сўраганди. Вазирлик матбуот котиби Шоҳруҳ Ғиёсов ОАВ ходимлари одамларнинг жанжали орасида қолган бўлиши мумкинлигини, ИИО ходимлари уларни уриши учун ҳеч қандай сабаб йўқлигини айтганди. Шунингдек, Ғиёсов ҳолат бўйича суриштирув бошланганини қўшимча қилганди.\n04 Июль 13:26 60416\n03 Июль 14:19 44357\n03 Июль 09:53 35669\n04 Июль 16:52 34461


Фарзандингизга мактабга бериб юбориш учун мазали ва фойдали егуликлар - Farzand.uz\nФарзандингизга мактабга бериб юбориш учу...\nФарзандингизга мактабга бериб юбориш учун мазали ва фойдали егуликлар\nFeruza 18.05.2017 15:02 1248 01\nФарзандингизга мактабда танаффус чоғида ейиш учун ҳам мазали, ҳам фойдали бўлган қандай егуликларни бериб юбориш мумкин?\nАввало, бола учун ёрқин ва чиройли ланч-бокс сотиб олинг. Унга солинадиган озиқ-овқатларнинг барчасини ейиш учун тўлиқ тайёр ҳолатга келтиринг: уларни ювинг ва кесиш керак бўлганларини кесинг. Вақтингиз ва хоҳишингиз бўлса, яхшиси, турли шакллар, кулгили юзлар шаклида кесинг.\nБолалар бир мартада кўп нарса ея олмайди, шунинг учун катта бутербродларни яхшиси кичиги билан алмаштиринг, катта олма ўрнига узум доналаридан солинг, шунда бола ўртоқлари билан ҳам бемалол бўлиша олади.\nСендвич тайёрлашда хилма-хиллик бўлиши учун крекер, вафли ёки юпқа лавашдан фойдаланинг, ахир бир хил нон тез жонга тегиб қолади.\nСабзавотларни духовкада пиширишингиз ёки грилда қовуриб олишингиз мумкин, шунингдек, болангизга мева ва бутундонли кулча нонларни бериб юборишингиз мумкин.\nЭнг муҳим микроэлементлар манбалари бўлиб ёнғоқлар ва қуруқ мевалар ҳам ҳисобланади. Бу маҳсулотларни фарзандингиз рационига киритинг.\nИссиқ ва совуқ маҳсулотларни бирга жойламанг — бундай муҳитда микроблар тез кўпаяди. Шунингдек, колбаса маҳсулотлари ва қаттиқ пишлоқдан фойдаланманг, улар иссиқлик таъсирида ўзидан ёғ ажратади ва ҳам кўриниши, ҳам мазаси жиҳатидан ёқимсиз ҳолатга келади.\nБолага дўкондан олинган эмас, уйда қайнатиб совитилган сув ёки компотни бериб юборинг. Шунингдек, оддий бутилкаларни чиройли сув ичадиган махсус идишлар билан алмаштириш мумкин, шунда ичимликни кийимига тўкиб қўйиши эҳтимоли ҳам камроқ бўлади.\nCopyright © 2021 Farzand.uz Барча ҳуқуқлар ҳимояланган


Эҳтиёт бўлинг, шаҳримизда карта қаллоблари! - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 03 Апрел 2019\tКӯришлар: 135\nамалга ошириш турмуш тарзимиздан устувор жой олаётганлиги қувонарли ҳолдир, албатта. Ҳозирча бизда интернет-магазинлардан фойдаланиш унчалик оммавийлашган бўлмаса-да, лекин рақамли муомаланинг бу тури ҳам келгусида бизларни тўла қамраб олиши турган гап. Зеро, инсоният кун сайин эмас, соат сайин тараққиётга юз бурмоқда. Ва бу янгиланиш истасак-истамасак бизни ўз оқимига тортиб кетади…\nМустақил Тожикистонимизда маошларни карталар орқали олиш йўлга қўйилганлигига бир неча йил бўлди. Деярли барча корхона, ташкилот ва муассасаларнинг ходимлари ўз маошларини карталар ёрдамида, банкоматлардан олишга ўрганиб қолишди. Картадаги пулни банкоматдан олиш унчалик мураккаб амалиёт эмас. Қунт қилган киши бир марта кўрса, бемалол ўз пулини олиши мумкин. Қолаверса, банкоматларда амалиётлар тожик ва рус тилларида бажарилади. Бунинг учун икки-учта тугмадан фойдаланилади. Банкоматлардаги қулайликлар шунчалик яхшики, ҳатто мижоздан йирик ёки кичик купюралар берилиши ҳам сўралади. Банкоматга қараганда, анчайин мураккаб бўлган уяли телефонни ишлатган одам учун, маош олиш жўнгина жараён. Шундай бўлишига қарамай, кўпчилик картадаги пулини олишда бегоналар хизматидан фойдаланишади. Картанинг энг асосий кўрсаткичи - махфий кодларни фақат ундан фойдаланувчи кишигина билиши лозим. Шунинг учун ҳам, эҳтиётсизлик туфайли йўқотиб қўйган картангиздаги пул банкдагидек ишончли ҳолда сақланиб туради.\nЯқинда Раҳима опа (мақола қаҳрамонларининг номлари ўзгартирилган) номли аёл менга мурожаат қилиб қолди. У киши менинг журналист эканлигимни билганлиги учун бошқаларга ўрнак бўлсин деб, сўнгги ҳафта бошидан кечирган воқеани сўзлаб берди.\n- Битта кичик корхонада фаррош бўлиб ишлайман. Уч-тўрт йилдан буён маошимиз карталарга ўтказилишига қарамай, картадан фойдалана олмайман. Банкоматнинг олдига келиб, у ердаги ёшлардан пулимни олиб беришни илтимос қиламан. Худо хайрларини берсин, ҳозирги ёшлар ўта ҳушёру зийрак. Дарҳол пулимни олиб беришади. Ўтган ҳафта Душанбе шаҳри, Н. Қарабоев кўчасидаги "Гулистон" магазини рўпарасида жойлашган "Амонатбонк" давлат банки терминали ёнига маошимни олиш учун келдим. Одам кам экан. Банкомат яқинида турган кепкали йигитдан ёрдам сўрадим. У чаққонлик билан картамни олиб, кодини мендан сўради-да, банкоматга солди, бир муддатдан сўнг: - "Пул йўқ экан", - деб картамни қўлимга тутқазди. Иккинчи банкоматдан пул олган аёлни кўриб, орқамга бурилдим. Афсуски, менга ёрдамлашган йигит қаёққадир кетиб қолганди. Бир оз кутиб, бошқа эркакдан пулимни олиб беришни сўрадим. У киши узоқ куймалангандан сўнг, менга: - "Картангиз блокировкага тушибди, банк ичкарисига кирсангиз, у ердагилар зудлик билан очиб беришади", - деб картамни қайтариб берди.\nБанк ходимлари менга картамни кўрмасдан: - "24 соатдан сўнг, картангиз ўзи блокировкадан чиқади, эртага келинг", - дейишди.\nЭртасига ҳам картам блокировкадан чиқмаган экан. Яна банк ходимларига мурожаат этдим.\n- Холажан, бу сизнинг картангиз эмас-ку? - деди картамни олган банк ходимаси.\n- Меники бўлмай, кимники бўларди, қизим? Яхшилаб текшириб кўринг, илтимос, - дедим қизга ўтиниб.\n- Холажан, бу карта Норқулов Шавкат деган кишига тегишли. Энди сиз шаҳар 1-дорихонаси ёнидаги марказий офисимизга боринг, карталарга тегишли муаммоларни улар ҳал қилишади, - деди.\nНоилож, автобусга карта сотиб олиб, Ёзувчилар иттифоқи биноси ёнидаги офисга бордим. У ердаги қизчага мурожаат қилишим билан:\n- Холажон, картангиз Азиза исмли аёлнинг қўлида. Норқулов Шавкат номли киши бизга мурожаат қилганди. Телефон рақамини қолдирди, сиз у киши билан боғланиб, картасини қайтариб беринг.\nҲайратим янада ошди. Менга тамоман нотаниш Норқулов Шавкат пул олиш учун "Саховат" бозори ёнида бегона йигит хизматидан фойдаланганлиги, банкоматда пул йўқлигидан у йигит картасини қайтариб берганлигини, эртасига эса, худди менинг бошимга тушган ҳолатга тушганлигини сўзлаб берди.\nХуллас, Наврўз байрами арафасида анча саргардон бўлдим. Банкнинг марказий офисидаги қизча, паспортимни олиб, картада қолган 540 сомоний пулни олиб берди.\nБанк ходимасининг айтишича, Норқулов Шавкатнинг картасидаги 1200 сомоний йўқолиб қолган, яъни уни кимдир олган экан. Менинг картамдаги пул турганлигининг сабаби, йигитча менинг картам кодини яхши эслаб қололмаганлигидан, деб тушунтирди банк ходимаси.\nАзиза исмли аёл эса, менинг картамни марказий офисга олиб келиб беришга ваъда берган экан. Энди картамни бориб у ердан олишим керак. Унинг қўлидаги карта тамоман бегона бошқа аёлга тегишли эканлигидан шаҳримизда "карталар қаллоби" пайдо бўлганлигини тушуниб етдим. Улар, ҳатто, бир киши эмас, балки бир неча гуруҳ ҳам бўлиши мумкин.\nМенинг бошимдан ўтган воқеалар ҳангома эмас, балки ҳаёт ҳақиқати. Шунинг учун ҳам, ҳалол меҳнатингиз эвазига оладиган маошингиз сақланадиган карталарни бегоналарга ишонманг. Мен эса, картадан пулни қандай олиш амалиётларини ўзлаштириб олдим. Унчалик мураккаб эмас экан…\nДарҳақиқат, рақамлар оламида яшаётган бир пайтда сизнинг хазинангиз ҳисобланган ишончли банк картаси код рақамларини бегоналарга ошкор этиб, ҳам маблағингиздан жудо бўлишингиз мумкин ва ҳам асабингиз хароб бўлади. "Карта қаллоблари" ишлаб чиққан амалиёт бизга мураккаб туюлган бўлишига қарамай, улар томонидан пухта ўйланган бўлиши мумкин. Янги пайдо бўлган "карта қаллоблари"га қарши кураш эса, ҳам тегишли органлар ва ҳам кенг жамоатчиликнинг вазифаси ҳисобланади.


ХАЛҚ ДЕПУТАТЛАРИ ҲАЗОРАСП ТУМАН ...\nАвтор: Сабрижамил Февраль 27, 2021\nБугун Халқ депутатлари Ҳазорасп туман Кенгашининг эллик иккинчи сессияси бўлиб ўтди.\nСессияда туман ҳокими ўринбосарлари, сектор раҳбарлари, депутатлар, туман Халқ таълими ходимлари, тегишли идора-ташкилот раҳбарлари ҳамда оммавий ахборот воситалари ходимлари иштирок этдилар.\nСессияга Халқ депутатлари Ҳазорасп тумани Кенгаши раиси, туман ҳокими Ўктам Машарипов раислик қилди.\nСессия кун тартибида 4 та масала кўриб чиқилди.\nЖумладан, 2020 йилда инвестиция лойиҳалари ва бошқа дастурлар доирасида янги иш ўринларини ташкил этилганлиги ҳолати ва аҳоли бандлигини таъминлаш прогнозларининг бажарилиши ҳамда ҳудудлар бўйича 2021 йилда янги иш ўринларни ташкил қилиш ва уларни сақлаб қолишнинг аниқ механизмларини назарда тутувчи таклифлардан иборат аниқ манзилли чора-тадбирларни тасдиқлаш, Ўзбекистон Республикаси Президентининг “2017-2021 йилларда Ўзбекистон Республикасини ривожлантиришнинг бешта устувор йўналиши бўйича Харакатлар статегиясини “Ёшларни қўллаб-қувватлаш ва аҳоли саломатлигини мустаҳкамлаш йили”да амалга оширишга оид Давлат дастури тўғрисида”ги 2021 йил 3 февралдаги ПФ-6155-сон Фармони ижроси, туман маҳаллий бюджетининг 2021 йил бошига шаклланган эркин қолдиқ ҳисобидан маблағ ажратиш тўғрисидаги масалалар кўриб чиқилди.\nШунингдек сессия кун тартибидаги Хоразм вилояти Халқ таълими бошқармасининг Ҳазорасп туманидаги 24-, 48- ва 53-сонли умумий ўрта таълим мактаблари директори лавозимига тақдим қилган номзодларни кўриб чиқиш тўғрисидаги масала ҳам кўриб чиқилди.\nСессия давомида 24-, 48- ва 53-сонли умумий ўрта таълим мактаблари директори лавозимига қўйилган номзодлар ўз дастурлари билан сессия иштирокчиларини таништиришди.\nНомзодларнинг дастурлари билан танишган депутатлар фаол қатнашиб, номзодларга ўз саволлари билан мурожаат қилдилар ва ўз фикрларини билдирдилар.


ИнтерФУТБОЛ :: Россия мундиалида «сенсацион чиқишлар» кўрамизми?\nОзарбайжон, Панама, Буркина-Фасо каби бир қатор миллий терма жамоалар ЖЧ-2018 йўлланмаларига жиддий равишда даъвогарлик қилмоқда. Ҳа, Россия мундиалида ўзига хос «сенсацион чиқиш» ҳосилаларига гувоҳ бўлсак, ажабмас. Championat.com сайти ижодкорлари бундай имкониятга эга жамоалар қаторида Ўзбекистон термасини тилга олишмади. Майли, зарари йўқ, жамоамиз йўлланмани қўлга киритиб, чемпионатнинг ўзида «сюрприз» улашса, бас. Яхши ният, нима дедингиз...?\nТурнир жадвалидаги ҳолати: «А» гуруҳида 3-ўрин\nТуланинг «Арсенал» клуби сафига қўшилган янги футболчи Михаил Александровнинг айтишича, айни пайт Болгарияда мамлакат миллий жамоасига нисбатан танқидий муносабат шаклланган. Яъни ҳеч ким футболчиларни аямайди. Мухлислар хусусан, маҳаллий даражада бош юлдуз саналган Ивелин Попов қадрига етишмаяпти. Ваҳоланки, болгарлар саралаш босқичида 3та ўйинни ўз фойдаларига ҳал қилишди. Шунинг баробарида гуруҳ етакчилари - Швеция ва Франция жамоаларидан нақ 7та гол қабул қилиб олишди. Хуллас, Болгария термасида тўплар нисбати ҳамон минус ҳолатида. Муҳими, жамоа 2-ўриндаги шведлардан атиги 1 очко ортда қолмоқда.\nҚаҳрамон: Ивелин Попов\nЯна ким бўлиши мумкин? «Спартак» ярим ҳимоячиси кучли танқидий қарашларга дуч келаётган бўлсада, миллий жамоани ўз ортидан эргаштиришни уддалаяпти. Унинг голлари Люксембург ва Беларусь термаларини енгишда жуда қўл келди. Айтганча, ўтган йилнинг ноябрида Ивелиннинг Болгариянинг энг яхши футболчиси сифатида тан олишдики, бунда ғайриоддий жиҳати йўқ.\nҲозирча Болгария терма жамоаси ўйинлари юзасидан саволлар етарли. Жамоанинг ЖЧ финал раундига чиқиш имкониятига ҳаммасидан ҳам ҳимоядаги мутлақо бетартиб ҳаракатлар салбий таъсир ўтказиши мумкин. Статистикага қарасак, Петар Хубчев шакллантирган жамоа саралаш доирасидаги ўйинларда 10та гол қўйиб юборишга улгурди. Бу ўртача ҳисобда ҳар 45 дақиқага 1тадан гол демакдир. Болгарларнинг айниқса, камтарингина Люксембург дружинасидан 3та гол қабул қилишгани вазият дарҳақиқат, жиддийлигини кўрсатиб турибди. Айтиш ўринли, митти мамлакат вакиллари саралашда атиги 6та гол уришган ва 12та қўйиб юборишган. Умуман олганда, Болгария жамоаси аввало, ўз ўйинларида имкон қадар кўп очко йиғиши зарур, қолаверса, Швеция ва Голландия термаларининг дам-бадам йўқотишга дуч келишини кутишга мажбур.\nТурнир жадвалидаги ҳолати: «С» гуруҳида2-ўрин\nБу гуруҳдаги Германия терма жамоасининг жаҳон чемпионатига 1-ўрин орқали чиқишига ҳеч ким шубҳаланмаяпти. Ахир Йоахим Лёв шогирдлари ортда қолган 5та ўйинда 20та гол уриб, 1тагина қўйиб юборишди. Умуман, бундестим Европа ҳудудидаги саралашда 100 фоизли натижага эга 2та жамоадан бири бўлиб турибди. Гуруҳдаги 2-поғонани эса айнан Шимолий Ирландия термаси эгаллаб турибди. Аммо иккинчи бўлиш учун ҳали жиддий кураш бориши тайин. Чунончи, шимол ирландлари 10 очкога эгалар, яқин таъқибчи - Чехия миллий жамоаси эса ҳозиргача 8 очко ишлади. Қолаверса, анча ривожланган Озарбайжон жамоасини ҳам унутмаслик керак.\nҚаҳрамон: Кайл Лафферти\nБутун Шимолий Ирландиянинг тан олинган қаҳрамони - бу ҳужумчи Уилл Григг. Дейлик, мухлислар унинг Озарбайжон термасига қарши баҳсда майдонга тушишини ўзгача нишонлашди. Умумий олганда эса, ҳозирги таркибда бошқа бир ҳужумчи - Кайл Лафферти муҳим ўрин тутмоқда. У ЖЧ йўлидаги ўйинларда ўз ҳисобига 3та гол ёзиб қўйди. Яна «Вест Бромвич» ҳимоячиси Жонни Эванснинг роли ҳам катта. Жамоанинг 5та ўйинда 2тагина гол қўйиб юборганида бу футболчининг хизматлари беқиёс. Умуман, ирландлар ҳозиргача фақат Германия термасидан гол қабул қилишди, холос.\nЮқорида таъкидланди, Шимолий Ирландия термаси 2-ўрин учун асосан чехлар ва озарлар билан кураш олиб боради. Шимолликлар кейинги турда айнан Озарбайжонда меҳмон бўлишади. Ана шу ўйин натижаси «С» гуруҳининг 2-поғонаси учун кечаётган курашга маълум даражада таъсир қилиши аниқ. Ғалаба қозонган томон ўз имкониятини сезиларли даражада яхшилаб олади. Бордию, Бокуда дуранг қайд этилса, унда Чехия термасининг саралашдаги истиқболи анча ёрқинлашиши мумкин.\nТурнир жадвалидаги ҳолати: «С» гуруҳида4-ўрин\nОзарбайжонликлар 26 март куни немисларни қабул қилиб 1:4 ҳисобида имкониятни бой беришди. Улар шу учрашувдан олдин гуруҳда 2-ўринда бораётган Шимолий Ирландия термаси билан тенг миқдорда очко олишган, фақат тўплар нисбати бўйича 3-поғонада эдилар. Машҳур хорват Роберт Просинечки қўл остидаги жамоа бунгача Сан-Марино ва Норвегия термаларини минимал ҳисобда енгишдан ташқари, чехлар билан дуранг ўйнади - 0:0. Аммо асосий рақиблардан бири Шимолий Ирландия термаси майдонидан қуруқ қайтди. Тан олиш керак, Озарбайжон жамоасининг имконияти анча паст. Лекин биттагина ғалаба Просинечки шогирдларини руҳлантириб юбориши ҳеч гап эмас.\nҚаҳрамон: Камрон Агаев\nГолкипер Камрон Агаев миллий жамоадаги кўплаб шерикларидан фарқли ўлароқ, хорижда фаолият юритаётгани билан мақтана олади. У оддий чемпионат эмас, бинойидек рақобат борадиган Португалия примероси вакили «Боавишта» шарафини ҳимоя қилмоқда. Жамоанинг яна бир аъзоси - собиқ «спартакчи» Эмин Маҳмудов ҳам айнан шу клубда тўп суради. Шунингдек, Озарбайжон миллий жамоаси «заявка»сида мамлакат фуқаролигини қабул қилган асли россиялик Рамиль Шейдаев ҳам бор. Уларнинг ҳар иккиси аста-секин асосий таркибдаги мавқеини мустаҳкамламоқда.\nҲозирдан дадил гапириш мушкул. Озарбайжонликлар кейинги турда Шимолий ирландияликларни енгиш уддасидан чиқишса, уларда қўшимча иштиёқ пайдо бўлади, акс ҳолда... Қолаверса, жамоани олдинда Германия сафари ҳам кутмоқда. Хуллас, озарлар ҳам асосий урғуни ирландлар ва чехларга қарши кечадиган ўйинларга қаратиш баробарида шу жамоаларнинг тез-тез очко йўқотишини кутишга мажбурлар.\nТурнир жадвалидаги ҳолати: «Е» гуруҳида 2-ўрин\nБу гуруҳда ҳам 5та турдан сўнг 1-ўрин масаласи анча ойдинлашиб қолди - Польша термаси 13 очко билан яқин таъқибчиларидан анча ўзиб кетишга улгурди. Лекин 2-ўринга нақ 4та жамоа «кўз» олайтирмоқда». Дания термаси худди черногорияликлар каби 7та очко тўплаган бўлса, Руминия ва Арманистон жамоалари ҳисобида 6тадан очко бор. Болқон ҳудуди жамоаси ҳозирда маҳсулдорлиги билан ажралиб турибди - 5та ўйинда 10та гол. Айтиш жоиз, черногорияликлар охирги ўйинда гуруҳ пешқадами - польшаликларни анча қийнаб қўйишдию, якунда 1:2 ҳисобида ютқазишди, барибир. Агар улар Подгорицада лоақал дуранг қайд этишганида, ҳаттоки, 1-ўрин учун кураш олиб бориш имкониятини ҳосил қилишарди.\nҚаҳрамон: Стеван Йоветич\nЧерногория бош жамоаси таркибида ҳозирча бошқа юлдуз кўзга ташлангани йўқ. «Интер» захира ўриндиғида ўтираверишдан зериккан Стеван авваллари миллий жамоалар ўйини туфайли юзага келадиган танаффусни интиқ ҳолда кутар ва черногорияликлар таркибида оёқлари чигалини ёзишга уринарди. Энди вазият ўзгарди - у «Севилья»да етарли ўйин амалиётига эга. Шундай бўлсада, ўз ватани жамоасига нисбатан муносабати заррача ўзгарган эмас. Унинг саралаш доирасидаги 5та ўйинда 3та гол уришдан ташқари, яна 2тасига асс2истентлик қилгани барчасини кўрсатиб турибди. Олдинги чизиқ бўйича шериги - Фатос Бечирай ҳам чакки эмас. «Динамо» (Москва) вакили 2та голидан бирини Дания термасига қарши кечган муҳим учрашувда урди ва у болқонликларга 3 очко тақдим этди. Англия чемпиони ва жорий ЧЛ ярим финалчиси Каспер Шмейхель Россия биринчи дивизионида тўп сураётган ҳужумчи ижросидаги эффектли зарба олдида шунчаки, ожиз қолди.\nЧерногорияликлар ҳужумда яхши ҳаракатлана олишларини тўла-тўкис исботламоқдалар ва бу уларнинг Россия мундиали чиптасини ютиб олишларида асосий омил вазифасини бажариши мумкин. Ҳарқалай, гуруҳда 2-ўринни кўзлаётганлар орасида ўта жиддий рақиб йўқ. Бошқача айтганда, Черногория миллий жамоаси савия бобида ҳозирги Дания, Руминия ва Арманистон термаларидан сира қолишмайди. Жамоа фақат ҳимояни ҳам бироз тартибга солиб, барқарорликка эришса, бас. Яна худди Ереванда бўлгани каби кутилмаган йўқотишларга йўл қўймаслиги ҳам муҳим.\nТурнир жадвалидаги ҳолати: «В» гуруҳида 2-ўрин\nБиласиз, ОФК миқёсидаги квалификация жараёни 3та босқичдан иборат. Биринчисида рейтинг бўйича энг кучсиз 12та жамоа 6та жуфтликка бўлиниб, «плей-офф» тизимида ўзаро куч синашди. Иккинчи раунд эса 8та гуруҳда олиб борилди. Саудия Арабистони миллий жамоаси бу босқични муаммосиз босиб ўтди. Яъни «А» гуруҳида 1-ўринни эгаллади. Мана, саудлар ҳал қилувчи раундда ҳам чакки таассурот қолдирмаяптилар. Берт ван Марвейк томонидан бутунлай ўзгартирилган жамоа Япония термаси билан тенг миқдорда очко тўплаган ҳолда, иккинчи бўлиб турибди. Энг яқин таъқибчи - Австралия миллий жамоаси ҳозирда 3 очко орқада. Муҳими, араблар ҳужумкор ўйинлари билан яққол ажралиб турибдилар - 13та гол.\nҚаҳрамон: Берт ван Марвейк\nСаудия Арабистони термаси - мутлақо маҳаллийлар жамоаси. Яъни унинг таркибида мамлакат ташқарисида тўп сурувчи бирор футболчи йўқ. Шунинг учун ҳам, юлдуз футболчилари жаҳон миқёсида таниқли эмаслар. Ҳозирги жамоадан бирданига 3 кишини ажратиб кўрсатиш мумкин. Улардан бири жорий саралаш циклида 15та гол урган Муҳаммад ал Саҳлавийдир. Тўғри, футболчи шундан 8тасини ҳаваскорлардан йиғилган Шарқий Тимор термасига қарши ўйинларда нишонлади. Иккинчи юлдуз ал Саҳлавийнинг ҳужумдаги шериги - Наваф ал Обид. Чаққон ва техник салоҳияти юқори бу футболчи учинчи квалификацион раунд баҳсларида бир қатор муҳим голларга муаллифлик қилди. Хусусан, Таиланд термаси дарвозасига ғалаба тўпини киритди (биринчи давра ўйинида), ироқликларга 2та гол «улашди» ва БАА вакилларини ҳам «насиба»сиз қолдирмади. Ниҳоят, учинчи қаҳрамон - Берт ван Марвейк. Айнан голландиялик бош мураббийни асосий роль ижрочиси сифатида таърифлаш учун асослар етарли. У Саудия жамоаси бошқарувини 2015 йили қўлга олган бўлса, шундан буён маҳаллий ўйинчилар миясига ҳужумкор ва ёрқин футбол услубини сингдирмоқда. Муҳими, болаликларида Ар-Риёд кенгликлари ва мамлакатнинг бош-қа шаҳарларида эрмак учунгина тўп суриб юрган йигитлар айнан голланд мутахассиси таъсирида мақсад сари интилишни ўрганишди, ўз кучларига ишончни мустаҳкамлашди.\nАйни ҳолатда Саудия Арабистони жамоаси имкониятларини баҳолаш анча мушкул. Тақвимга қарасак, саудлар қолган 3та ўйиндан 2тасини меҳмонда ўтказишади - узоқ Австралия ва БААда. Қолаверса, охирги тур баҳси гуруҳ етакчиси Япония термасига қарши кечади. Хуллас, ван Марвейк жамоасини олдинда ўта мураккаб синов кутмоқда. Ҳозирда саудияликлар 3-ўриндаги Австралия термасидан 3 очко олдиндалар. Ке-йинги турда эса айнан «яшил қитъа»га сафар уюштиришади. Хуллас, шу ўйинда лоақал 1 очко олсалар, унда Россия мундиали йўлланмасини тўғридан-тўғри қўлга киритиш имкониятини анча яхшилаб олишади.\nТурнир жадвалидаги ҳолати: «D» гуруҳида 1-ўрин\nАфрика ҳудуди жамоалари ЖЧ-2018 саралаши ҳал қилувчи раунди доирасида 2тадан ўйин ўтказишди. Камтариндек туюлган Буркина-Фасо жамоаси уларда 4 очко ишлади ва айни пайт ўз гуруҳида ЖАР ва Сенегал термаларидан олдинда турибди. Тўғри, Жанубий африкаликлар ҳам 4 очкога эгалар, фақат тўплар нисбати Буркина-фасоликларда яхшироқ. Сенегал дружинаси ҳисобида эса 3 очко бор. Хуллас, камтарин жамоа ўз тарихида илк марта жаҳон чемпионати финал босқичига чиқишни хоҳласа, ҳозирги пешқадамлик мавқесини сақлаб қолиши керак.\nҚаҳрамон: Бану Диавара\nЖАР термасига қарши кечган ўйин Диавара учун юлдузли дамларни тортиқ этди. ЖАР термасининг энг машҳур ва тажрибали ўйинчиси Жонатан Питройпа (у вақтида Германия ва Франция майдонларида жавлон урган) илк дақиқаларда пенальтидан фойдаланолмади. «Челси»га тегишли ёш иқтидор Бертран Траоре ҳам ўйин охирларида шундай омадсизликка учради. Бундан бир неча дақиқа олдин Дин Фурман ЖАР термасини ҳисобда олдинга олиб чиққанди. Мисрнинг «Смуха» клубида ўйнайдиган Бану Диавара эса асосий вақтга қўшиб берилган дақиқаларда аниқ зарба йўллаб, Буркина-Фасо жамоасини мағлубиятдан қутқариб қолди ва ўйиннинг чин қаҳрамонига айланди. У шунингдек, Кабо-Верде термаси билан кечган иккинчи ўйинда ҳам ўзини кўрсатиб, ҳисоб 2:0 бўлишини таъминлади.\nАфрика вакиллари саралаш баҳсларини август ойи охирида давом эттиришади. Олдинда ҳали 4тадан ўйин бор. Буркина-фасоликлар учун ҳар бир учрашув ҳал қилувчи аҳамият касб этиши тайин. Кўп нарса кузда Сенегал термасига қарши кечадиган 2та ўйин натижасига боғлиқ бўлиши мумкин.\nТурнир жадвалидаги ҳолати: гуруҳда 6-ўрин\nКОНМЕБОЛ ҳудудидаги саралаш босқичи анча мураккаблиги ҳеч кимга сир эмас. Дейлик, ҳозирда жами 10та иштирокчидан нақ 8таси йўлланмалардан умид узган эмас. Ваҳоланки, 18та турдан 14таси ортда қолди. Ўз ўрнида 10та жамоа учун нақ 4,5та йўлланма ажратилганини ҳам айтиш жоиз. Яъни гуруҳда 4-ўринни эгаллаган жамоа ҳам мундиал чиптасини қўлга киритади, бешинчи бўлгани эса Океания вакили билан «плей-офф» ўйинларида қатнашади. Демакки, КОНМЕБОЛнинг 5-вакилида ҳам Россия-2018 иштирокчисига айланиш имконияти чакки эмас. Ҳозирги ҳолатга қарасак, Эквадор термаси 20 очкога эга. Эквадорликлар ҳаттоки, 2-ўриндаги Колумбия термасидан ҳам атиги 4 очко ортдалар, холос. Уругвай ва чилиликлар 23тадан, аргентиналиклар эса 22та очко йиғишган. Ўз навбатида, 7-8-поғоналардаги Перу ҳамда Параг-вай миллий жамоалари ҳисобида 18тадан очко бор. Курашнинг қизғинлик даражасини шунга қараб, баҳолайверинг...\nҚаҳрамон: Фелипе Кайседо\nБу йигит кўпчиликка яхши таниш, айниқса, россиялик мухлисларга. Ҳа, вақтида «Локомотив» (Москва) футболкасида етарлича гол урган Кайседо саралаш босқичи орқали Россияга қайтиш учун борини бермоқда. Тўғри, у бу сафар миллий жамоаси футболкасида келмоқчи. Эквадорликлар 14та учрашувда 23та гол уриб, қитъада маҳсулдорлик бобида 4-ўринда боришяпти. Шунча голдан 7таси айнан Кайседога тегишли. Шунинг баробарида Фелипенинг ҳужумдаги шериклари ҳам чакки эмаслар. Россия чемпионати вакиллари - Кристиан Нобоа ва Кристиан Рамиреснинг хизматлари ҳам салмоқли.\nЭквадор термаси ҳар қандай ўйинда ташаббусни ўз қўлига олиши мумкинлигини исботлаб улгурди, ҳаттоки, савия бобида анча баланд саналувчи рақиблар олдида ҳам ўзини тетик ҳис қилмоқда. Аммо жамоанинг охирги ўйинлари жуда мураккаб. Хусусан, Бразилия ва Чили термалари синовидан ўтиши керак.\nТурнир жадвалидаги ҳолати: гуруҳда 3-ўрин\nПанама термаси Россия мундиали йўлидаги курашни КОНКАКАФ зонасидаги тўртинчи саралаш раундида бошлади ва «В» гуруҳида Коста-Рика жамоасидан кейин 2-ўринни эгаллади. Якуний - бешинчи раунд 6та жамоани ўз ичига олган яхлит гуруҳда олиб борилмоқда. Айни пайтгача 4та тур ортда қолди ва панамаликлар 1та ғалабаю, 2та дуранг эвазига 5 очкога эгалар. 2-ўрин - Россия мундиали чиптасини тақдим этадиган позиция ҳисобланади. Аммо АҚШ ва Гондурас термаларини ҳам унутмаслик керак. Улар панамаликлардан атиги 1 очко кам жамғаришган, олдинда эса ўйинлар ҳали кўп.\nҚаҳрамон: Хайме Пенедо\nЕврофутболнинг ўртача даражадаги мухлиси бу футболчи ҳақида ҳеч нарса билмаса керак. Бироқ Хайме Пенедо Шимолий ва Жанубий Америка спорт оламида анча таниқли «фигура» ҳисобланади. Панаманинг ўзида эса шунчаки, афсона. 35 ёшли фахрий миллий жамоада ҳамон биринчи рақамли голкипер бўлиб турибди. У сўнгги саралашнинг 4та ўйинида атиги 2та гол қўйиб юборди. Муҳими, Пенедо КОНКАКАФ ҳудудидаги энг мустаҳкам ҳимоялардан бирини ишонч билан бошқармоқда. Фахрий кипер шунинг баробарида бош мураббий Эрнан Гомесга яқиндан кўмаклашмоқда.\nҲа, панамаликлар жуда кам гол уришяпти (4та ўйинда атиги 2та) ва бу ҳозирда Эрнан Гомес учун асосий муаммодир. Олдинда яна 6та тур бор ва уларда ҳар нарса рўй бериши мумкин. Пенедо ҳамда ҳимоячиларнинг жамоа дарвозасини имкон қадар қуруқ сақлашга уринишлари табиий. Аммо ҳужумда самарадорлик оширилмас экан, Панама термасининг ўз тарихида илк марта жаҳон чемпионати финал раундига йўл олиши қийин, барибир.


"Фаровон юрт" газетаси » Страница 2 » Фаровон юрт\nAdmin от 21-04-2021, 16:28\nКичик дилхиралик катта кўнгилсиёҳликка айланиб, тортишдилар, бир-бирларига кўнгил оғритадиган сўзлар сўзлаб, вазиятни ислоҳ қилиш мумкин бўлмайдиган даражага келтирдилар. Сўнг бир-бирларига ажрашиш ҳақида гап-сўз ҳам ташлаб қўйишди.\nAdmin от 20-04-2021, 09:28\nAdmin от 19-04-2021, 17:06\n"Тазкират ул-авлиё"дан ҳикмат\nБир киши Фузайлнинг олдига келди.\n– Нега келдинг? – деб сўради.\n– Сенинг суҳбатингни тингламоққа, –деди.\n– Валлоҳ, менга ёлғизлик афзал! Шунинг учунки, биз бирга бўлар эканмиз, сен менинг, мен сенинг истагингча бўлмоқни хоҳлаймиз. Ўртада Аллоҳ истаги қолмайди.\nAdmin от 16-04-2021, 09:48\nАрбитраж суди ҳақида биласизми?\n“Арбитраж суди” нодавлат суд тизими бўлиб, унинг асосий вазифаси фуқаролар ва тадбиркорлар, чет эл фуқаролари ҳамда корхоналарга ҳуқуқий ёрдам кўрсатиш, уларнинг ҳуқуқ ва эркинликларини ҳимоя қилишдан иборатдир.\nAdmin от 15-04-2021, 17:54\nРўза — машаққатда тобланмоқ...\nAdmin от 14-04-2021, 09:55\nСаломатлик акцияси – беморлар дардига даво\nAdmin от 12-04-2021, 23:38\nAdmin от 9-04-2021, 16:27\nЭр шоша-пиша ошхонада куймаланаётган аёлининг олдига келди:\n– Менга қара, кўзларимга қара-чи?\nАёл ҳайрон тикилди хожасига:\n– Нима бўлди, тинчликми? Кўзимга нимадир бўлибдими?\nЭр сўзсиз термулиб тураеверди ҳалолининг кўзларига.\nAdmin от 9-04-2021, 15:02\nМамлакатимизда «Китобхонлик ҳафталиги» давом этмоқда. Таҳририятимиз ижодий жамоаси ҳафталикка бағишланган тадбир нишонланаётган Алишер Навоий номидаги Ўзбекистон Миллий кутубхонасига йўл олишди. Зиё масканидаги қора кўзларнинг китобга ташналиги, тантана шукуҳи киши қалбига ёшликнинг қайноқ тафтини бахш этади.\nAdmin от 8-04-2021, 17:23\nАсосий сахифа » "Фаровон юрт" газетаси » Страница 2


ЯНГИЛАНАЁТГАН ЎЗБЕКИСТОН: 3 йилда 8 ярим минг нафарга яқин юртдошимиз Ўзбекистон Республикаси фуқаролигига қабул қилинди – Voha-TV.uz\nИхболидин Абдуллаев 1994 йил Қирғизистон Республикаси Ўш вилоятидан ота-онаси билан Ўзбекистонга келган. Шу заминда олий маълумотли бўлиб, ҳуқуқшунос бўлиб вояга етди. Оила қурди, фарзанд кўрди. Бироқ, Ўзбекистон фуқароси паспортига эга эмаслиги унинг армони эди. Жорий йилнинг августида Ихболидиннинг орзулари ушалди, унга Ўзбекистон Республикаси фуқаролик паспорти берилди.\n– Отам Тошкентда туғилган бўлсада, иш юзасидан Қирғизистонга бориб, онам билан оила кўрган, – дейди И.Абдуллаев. – Узоқ йиллар у ёқда яшаб, кейинчалик бобо-бувининг қистови билан Тошкентга қайтиб келган. Шу тариқа келиб, шаҳарда мактабни битирдим. Бироқ, шу заминда яшаб, уни жондан азиз билсам-да, фуқаролик паспортига эга бўлмаганим мени қийнар эди. Улғайган сари ҳужжатнинг қадрини билиб бордим. Баъзида паспортини ёмон аҳволда олиб юрганларни кўрсам, юрагим туздек ачирди. “Қани шу менда бўлса эди, духобага ўраб юрардим” деб. Паспорт инсонни юраги экан. Яратганга шукр, бугун фуқаролик паспортини қўлимга олдим. Сайловлар яқин. Мен ҳам энди сайлаш, сайланиш ҳуқуқига эгаман. Юртимизда амалга оширилаётган ислоҳотларда фаол иштирок этиб, мамлакатимиз тараққиётига хизмат қиламан.\nИчки ишлар вазирлигининг матбуот хизматидан олинган маълумотларга кўра, 2016 йил декабрь ойидан буён Ўзбекистонда яшаётган юртдошларимиздан 8 минг 348 нафари Ўзбекистон фуқароси бўлди.\nБунда 1992 йили қабул қилинган “Ўзбекистон Республикасининг фуқаролиги тўғрисида“ги қонун ва Бош қомусимизнинг 93 моддасидаги 22 банд асос бўлиб хизмат қилмоқда.\nМазкур ҳужжатлар асосида Ўзбекистон фуқаролигига қабул қилиш борасида қабул қилинаётган Президент фармонлари сони йилдан йилга ошиб бормоқда. Мисол учун, 2016 йилда бошланган ушбу хайрли тадбир учун битта Президент фармони қабул қилинган бўлса, 2017 йилда 10, 2018 йилда 15, жорий йилнинг ўтган даврида эса 21 фармон ижроси таъминланди. Айни вақтда уларнинг ҳаммаси фуқаролик паспортига эга.\nМамлакатимизда фуқаролар ҳуқуқ ва эркинликлари, шахсий манфаатлари қонун билан кафолатлаб қўйилгани, ҳар бир фуқарога бериладиган паспорт Ўзбекистон Республикасининг мулки бўлиб, унинг эгаси давлат муҳофазасидадир.\nҚайд этиш жоизки, Ўзбекистон Республикасининг фуқаролигига келиб чиқиши, ижтимоий ва мулкий ҳолати, ирқи, миллати, жинси, маълумоти, тили, динга муносабати ҳамда сиёсий ва бошқа эътиқодидан қатъи назар, “Ўзбекистон Республикасининг фуқаролиги тўғрисида”ги қонун кучга кирган вақтда турли объектив ва бошқа ҳаётий шароитларга кўра мамлакат ташқарисида бўлган маҳаллий аҳоли, шунингдек, бошқа мамлакатларда туғилиб-ўсиб, Ўзбекистонни ўз Ватани сифатида дилдан тан олган, унинг тараққий этиши ва гуллаб-яшнаши учун муносиб ҳисса қўшганлар қабул қилиниши мумкин.\n← 2019 yilda meningit xastaligiga yo‘liqish ancha yuqorilagan – Sanitar-epidemiologik osoyishtalik agentligi\nТўхташ мумкин бўлмаган жойларда қолдирилган автомобиллар мажбурий эвакуация қилинади →\nKo’ngilli o’t o’chirish drujinachilarining boshlig’i va o’rinbosarlarining huquqlari\nInson sha’ni muqaddas yoxud kaltaklangan vrach (foto va video)\n17.10.2019 Abror Amanov 0


ЗУЛМ ҲАҚИДА — Исломобод\nСиз шуердасиз Бош саҳифа → ЗУЛМ ҲАҚИДА\nislomobod Август 19, 2019 0 Изоҳ\nНабий соллаллоҳу алайҳи ва саллам иззат ва буюклик соҳиби бўлган Раббиси Аллоҳдан ривоят қилган ҳадиси қудсийда Аллоҳ таоло: «эй қулларим, Мен зулмни Ўзимга ҳаром қилдим. Баски, сизлар ҳам бир-бирингизга зулм қилмангиз!…», деган (Ушбу сўзлар Абу Зарр ал-Ғифорий разияллоҳу анҳудан ривоят қилинган қудсий ҳадиснинг бир қисми бўлиб, уни имом Муслим ўз «саҳиҳи»да келтирган).\nЗулм сўзи луғатда «бирор нарсани ўз ўрнига қўймаслик» англамига келади. Ояти каримада ширк энг катта зулм эканлиги айтилган. Зеро, у ибодатни ўз ўрнига қўймасликдир.\nИстилоҳда эса зулм — ҳаддан ошиш, ўзганинг ҳаққига тажовуз қилиш, ўзганинг моли, жони ва обрўсига ноҳақ равишда дахл қилиш маъноларини англатади.\nУшбу қудсий ҳадис доим кўз ўнгимизда бўлиши мақсадга мувофиқдир. Унда Зулм — ўзининг барча турлари билан — нақадар ёмон нарса эканлиги ўз ифодасини топган.\nАфсуски, баъзи одамлар кўпинча, зулмга учрагандагина зулм нималигини билиб қолишади. Ваҳоланки, ишлари юришиб, обрўлари осмонга парвоз қилиб турганда ўзлари ҳам золимлик шаробидан бемалол сипқориб юраверишади.\nБошқалар эса ўзи ҳам мазлум бўлгани ҳолда ўзгаларга зулм қилади.\nҲа!.. Зулмнинг тури кўп. Зулм бу фақат кимнингдир молини олиб қўйиш эмас. Кимнидир ноҳақ дўппослаб майиб қилиш ҳам эмас. Булар ҳам албатта зулм. Аммо, зулмнинг тури кўп ва кўзга кўринмас турлари ҳам бор.\nКиши зулм балосига жуда кўп ҳолатда дучор бўлади ва ундан ўз машъум насибасини олади. Оддий бир мажлисда ҳамсуҳбатларидан бирига ҳурматсизлик қилиш, эзиб-янчиб кетиш, истеҳзо қилиш, менсимаслик, ўзи билан ҳамфикр бўлмаган бирор кимсани ўта шиддат билан ерга уриш каби ишлар ҳам зулмнинг бир туридир.\nБаъзи аёлларнинг собиқ эрига ўз боласини хоҳлаган пайтида кўришига тўсқинлик қилиши, ёхуд фарзандни ўртада гаров буюми каби ўз дунёвий манфаатларига етиш учун қурол қилиши ҳам зулмнинг хунук кўринишларидандир.\nБировдан қарз олиб чўзиб юриш ҳам Расулуллоҳ соллаллоҳу алайҳи ва салламнинг ўз сўзлари билан зулм деб аталган.\nКимга нисбатан содир этилиши жиҳатидан зулм икки турга бўлинади: кишининг ўз нафсига яъни ўзига ўзи зулм қилиши ҳамда ўзгаларга зулм қилиш.\nЎз нафсига нисбатан содир этилувчи зулмнинг энг каттаси ширкка тушиш ҳисобланади. Чунки, ширк агар тавба қилинмаса, кишини абадий шақоватга дучор этади.\nЎзгаларга зулм қилиш эса юқорида айтилганидек, ўзгаларнинг молу мулки, жисми ва обрўсига тажовуз этмоқдир.\nНабий соллаллоҳу алайҳи ва саллам биринчи ва сўнги ҳажлари бўлмиш видолашув ҳажида Арафа куни, қуёш ботиш тараддудини кўрар экан, Қасво отли туяларига миниб, Батнул Водий деган жойга келдилар ва одамларга ваъз қилдилар. Сўзлари орасида: «шак-шубҳасиз, қонларингиз (жонларингиз), молларингиз ва обрўларингиз бамисли ушбу ҳурматли шаҳар, ушбу ҳурматли ой ва ундаги ушбу ҳурматли куннинг ҳурмати каби бирбирингизга ҳаром (ва дахлсиз)дир!!!», дедилар.\nИмом Нававий Набий соллаллоҳу алайҳи ва салламнинг ушбу сўзларига изоҳ берар экан, яъни нима учун мусулмонларнинг жонлари, моллари ва обрўлари дахлсиз, поймол этилмайдиган ва ўзаро бир-бирлари учун ҳурматли ва ҳаром эканлигини айтар эканлар, бу нарсалар айнан Макканинг ҳурмати, Зулҳижжа ойининг ҳурмати ва ундаги Арафа кунининг ҳурмати каби ўта ҳурматли ва дахлсиз эканлигини урғулаганлари мазкур нарсалар яъни мусулмонларнинг жонлари, моллари ҳамда обрўлари бир-бирлари учун ўта ҳурматли ва унга дахл этиш, поймол қилиш ўта шиддатли даражада ҳаром эканлигини англатишини айтиб ўтдилар. Акс ҳолда, Набий соллаллоҳу алайҳи ва саллам Макканинг ҳурмати, Зулҳижжанинг ҳурмати ва Арафа кунининг ҳурматини мисол қилиб келтирмас эдилар.\nИмом Нававийга кўра Набий соллаллоҳу алайҳи ва салламнинг мусулмонлар учун ғоят улуғ бўлган ҳарами шариф, шаҳри ҳаром ва ундаги Арафа кунини бу шаклда зарбул масал қилишлари ўхшаш нарсаларни ўхшаш нарсаларга қиёслаш бор нарса эканлигига ҳам далилдир.\nЯъни, бу иш бир тарафдан мусулмонларнинг молу жонлари бир-бирлари учун ғоят муқаддас нарсалар эканлигини англатса, иккинчи тарафдан фақиҳ уламоларнинг ўхшаш ҳолатларни бир-бирига қиёслаб ҳукм чиқаришдаги тутган йўллари машруъ эканлигига ҳам далилдир.\nЗеро, ўз сўзларида Набий соллаллоҳу алайҳи ва саллам одамларнинг молу жонлари бир-бирлари учун нечоғли ҳурматли ва муқаддас эканлигини англатиш учун Макка шаҳрининг, зулҳижжа ойининг ва Арафа кунининг ҳурматини мисол қилиб келтирдилар.\nБошқа бир ҳадисда Набий соллаллоҳу алайҳи ва саллам: «ҳар бир мусулмон бошқа мусулмон учун ҳурматли (дахлсиз)дир: жони, моли ва обрўси», дедилар. Ушбу ҳадисни Ибн Можа ўз сунанида Абу Ҳурайра разияллоҳу анҳудан ривоят қилиб келтиради.\nМазкур ҳадисда ҳам мусулмоннинг моли ва обрўси унинг жони қадар ҳурматли эканлиги айтилган. Аксинча бўлса, улар бирга зикр қилинмаган бўларди. Бинобарин, мусулмоннинг жонига тажовуз қилиш қанчалик оғир гуноҳ бўлса, унинг моли ва обрўсига тажовуз қилиш ҳам шунчалик оғир гуноҳдир.\nТавозели толиби илм Аллоҳ таоло ва инсонлар наздида шарафлидир\n“Энг маърифатли имом-2019” кўрик танловининг шаҳар ва туман босқичи бошланди


25 апрель, 2018, 13:08 1643\nАввал хабар берилгандиек, шу йилнинг 27 апрелидан 3 майга қадар Индонезияда мамлакат футбол ассоциацияси ташкил этилганининг 88 йиллигига бағишланган “PSSI 2018 – Юбилей кубоги” ўтказилади. Ушбу мусобақада Равшан Ҳайдаров бошчилигидаги Ўзбекистон Олимпия терма жамоаси иштирок этади. Бу ҳақда ЎФА расмий сайти хабар бермоқда.\nМусобақада вакилларимиз билан биргаликда Индонезия, КХДР ҳамда Баҳрайн терма жамоалари иштирок этади.\nУшбу мусобақага тайёргарликни Ўзбекистон олимпия терма жамоаси 23 апрелдан “Чиғатой” спорт базасида бошлаганди. Бугун Равшан Ҳайдаров бошчилигидаги терма жамоамиз Халқаро мусобақада иштирок этиш учун Тошкент – Куала-Лумпур – Жакарта йўналиши бўйлаб сафарга жўнаб кетди.\n“Юбилей кубоги”га олимпия терма жамоамиз қуйидаги таркибда йўл олди:\nБотирали Эргашев – “Навбаҳор”\nАбубакр Муйдинов – “Бунёдкор”\nИлхомжон Алижонов – “Сурхон”\nДониёржон Нарзуллаев – “Насаф”\nАвазбек Ўлмасалиев – “Нефтчи”\nАбдулла Абдуллаев – “Бунёдкор”\nСанжар Қодирқулов –“ Бунёдкор”\nСухроб Нуруллоев – “Металлург”\nОйбек Рустамов – “Қўқон – 1912”\nАндрей Сидоров – “Қизилқум”\nАзизбек Амонов – “Локомотив”


Мутко: Россиянинг ЖЧ мезбонлигини сирли келишув орқали қўлга киритгани ҳақидаги гап ёлғон\n20:43 / 30.10.2015\nРоссия ФИФА билан 2018 йилги мундиал мезбонлиги ҳуқуқини қўлга киритиш бўйича "сирли савдо" олиб бормаган. Бу ҳақда Россия футбол вазири Виталий Мутко маълум қилди.\nБугун, ФИФА президенти Йозеф Блаттер The Financial Times нашрига берган интервьюсида ЖЧ-2018 мезбонлиги овоз бериш тизимини қалбакилаштирувчилар ва ташкилот раҳбарлари ўртасидаги сирли савдолар эвазига Россияга олиб берганини маълум қилди.\nБлаттернинг сўзларига кўра, ЖЧ-2018 ва ЖЧ-2022 иккита етакчи давлат — Россия ва АҚШга олиб берилиши керак бўлган. Бироқ сўнгги дақиқаларда ўша пайтда Франция президенти лавозимида ўтирган Николя Саркози УЕФА президенти Мишель Платинини АҚШни эмас, Қатар вариантини қўллаб-қувватлашга кўндирган.\n"Биз ўзимизга муаммолар пайдо қиламиз. Аниқ ва исботсиз гаплар. Агар бу интервьюни таҳлил қиладиган бўлсак, инглиз матбуоти Блаттернинг гапларини бузиб талқин қилганини кўришимиз мумкин. Ахир ҳеч қандай келишув бўлмаган", дейди Мутко.\n"Менда битта овоз бериш ҳуқуқи бўлган ва бундан ўз истагим бўйича фойдаланганман. Бошқа жиҳатлар ҳақида гапиришни истамайман. Айтишим мумкинки, инглиз ва испан тилида гаплашиладиган 7та давлат вакиллари бизга қарши овоз берганди. Шундай ҳолатда қандай келишув бўлиши мумкин? Ахир Ғарбни биласизку. Масалан, улар бугун Россиянинг дўсти фақат Эрон ва Сурия экани ҳақида айтишди. Улар учун энг асосийси бизни айблаш", дея қўшимча қилади Мутко.\nБош прокуратура: Рашиджон Қодировга нисбатан жиноят иши қўзғатилди\nТрампнинг собиқ маслаҳатчиси ёлғон сўзлаганини тан олди


"QO’QON 1912" профессионал футбол клуби » Козак ва Одил Аҳмедов «Навбаҳор» машғулотларида иштирок этишди\nХабар берганимиздек, 10 декабрдан жамоамиз маҳаллий футболчилар билан янги мавсумга тайёргарликни бошлаганди.\n“Лочинлар” бугун ҳам “Марказий” ўйингоҳнинг захира майдони ёнида жойлашган мини – футбол майдончасида машғулот ўтказишди.\nТайёргарлик жараёнини доимгидек, “Навбаҳор”нинг ёрдамчи мураббийлари – Аъзам Ражаббоев ва Мустафо Байрамов олиб боришди.\nЭътиборлиси, “лочинлар”нинг бугунги машғулотида Ўзбекистон миллий терма жамоасининг икки нафар наманганлик вакили – Хитойнинг “Шанхай СИПГ” клуби ярим ҳимоячиси Одил Аҳмедов ҳамда “Пахтакор” ҳимоячиси Владимир Козак иштирок этишди.Таъкидлаш жоизки, мазкур футболчилар ўз спорт формаларини йўқотмаслик мақсадида, “Навбаҳор” аъзолари билан биргаликда шуғулланишди.\nШунингдек, наманганликларнинг бугунги тайёргарлик жараёнини якунига етган мавсумнинг 1-даврасида жамоамиз шарафини ҳимоя қилган, 2-даврада эса Самарқанднинг “Динамо” клубида тўп сурган тажрибали ҳужумчи Баҳодир Насимов ҳам кузатганлигини таъкидлаш жоиз.\nФутболчиларга машғулотларда куч-қувват тилаб қоламиз.


Қозоғистон шимолида 33 нафар ўқувчи ҳомиладор бўлди\n19:42 10.09.2019 (Янгиланган 19:44 10.09.2019)\nШимолий-Қозоғистон вилоятида 33 нафар ўқувчи қиз ҳомиладор бўлди.\nТОШКЕНТ, 10 сен – Sputnik. Шимолий-Қозоғистон вилоятида 33 нафар ўқувчи ҳомиладор бўлди. Улардан 9 нафари 16 ёшга ҳам тўлмаган. Бу ҳақда Sputnik Қозоғистон хабар қилди.\nБу турдаги маълумотлар дарҳол тиббий муассасалардан полиция бўлимига юборилади. У ерда қизларнинг шерикларини жавобгарликка тортиш масаласи ҳал қилинади.\nВояга етмаганлар билан ишлаш гуруҳининг ўта муҳим топшириқлар бўйича катта инспектори Саиран Саркеновнинг сўзларига кўра, бу йил рўйхатга олинган балоғатга етмаганларнинг ҳомиладор бўлишининг барча ҳолатларида улар шериклари жиноий жаворгарликка тортилмаган, чунки улар ҳомиладор қизларга тезда уйланишган.\nПолиция ходимининг сўзларига кўра, вилоят мактабларида жинсий тарбия бўйича ўқув машғулотлар олиб борилмоқда, ота-оналари билан ишлар ташкил этилган, аммо бундай ҳолатлардан қочиб бўлмаяпти.\nБироқ ўтган йилга нисбатан қизларнинг эрта ҳомиладорлиги билан боғлиқ вазият бироз яхшиланди. Ўтган йилнинг шу даврида 16 ёшгача бўлган қизларнинг ҳомиладорлик ҳолати 14 та, вояга етмаганларнинг 39 та ҳомиладорлиги қайд этилган.\n18:43 21.10.2020 (Янгиланган 18:47 21.10.2020)\nТОШКЕНТ, 21 окт — Sputnik. Россия қирувчилари Беринг денгизи устида АҚШ ҳарбий-ҳаво кучларининг стратегик бомбардимончиларини тўхтатиб қолди, деб хабар қилди Мудофаа вазирлиги.\n“Россия қирувчиларининг экипажлари ҳаводаги нишонларни АҚШ ҳаво кучларининг иккита стратегик бомбардимончи B-1В эканлигини аниқладилар ва уларни Беринг денгизи бўйлаб кузатиб боришди”- дейилган хабарда.\nМудофаа вазирлиги маълум қилишича, Россия қирувчиларининг барча парвозлари ҳаво ҳудудидан фойдаланиш бўйича халқаро қоидаларга қатъий риоя қилинган ҳолда амалга оширилди. Россия давлат чегарасини бузилишига йўл қўйилмади.


Трамвайлар ўтмишга айланди – Газета.uz\nАёл экипаж томонидан бошқарилган энг охирги трамвай ўз йўналишида.\nТрамвайлар ўтмишга айланди\n2016 йил 2 май Тошкентда трамвайлар ҳаракати тўхтаган кун сифатида тарихга кирди.\n2 май 2016, 13:58 Жамият\n2 май куни Тошкентда «Бешқайроғоч» мавзеси ва отчопар ўртасида қатнаётган сўнгги — 2-трамвай йўналиши ҳам ёпилди.\nЭрта тонгда трамвайлар йўналишга чиқди, бироқ вагонлардан бири темир йўл изидан чиқиб кетганидан сўнг барча ҳайдовчилар депога қайтиш тўғрисида буйруқ олди. 9:10 да энг охирги вагон депога кирган ҳолда Тошкент трамвайининг 115 йиллик тарихига нуқта қўйди.\n«Тошкент трамвайи» компанияси «Газета.uz»га Ўзбекистон пойтахтида трамвай ҳаракати тўхтатилганини тасдиқлади. Шундай бўлишига қарамасдан, на вагонларда, на бекатларда бу ҳақда эълон берилмади, шаҳарнинг турли нуқталарида трамвайни беҳуда кутиб турган йўловчиларни учратиш мумкин.\nТрамвай ҳаракатининг тўхтатилиши ҳақида март охирларида маълум қилинган эди (ўшанда шаҳарда олтита йўналиш тўхтатилди). Ҳукумат бунга кам сонли йўловчилар ташилиши, тармоқларнинг эскиргани ва автомобиллар сонининг ортиши билан йўлларни кенгайтиришга эҳтиёж туғилганини сабаб қилиб кўрсатди.\n«Газета.uz» 3 348\nСамарқандда трамвай тармоғи уч босқичда қурилади 21 октябр 2016, 18:44


Одамлар алмаштирилади, тизим эса ўзгармайди\n“Ўзметроном” сайти Ўзбекистон суд ва ҳуқуқ-тартибот идораларида тозалаш жараёни давом этаётгани ҳақида ёзар экан, яқинда курсиларидан айрилган юқори мартабали амалдорлар номларини келтиради.\nУнда мақола муаллифи Сергей Ежков Ўзбекистон Сенати аъзоси Фарруха Муҳиддинова яқинда президент ҳузуридаги Судьялар олий аттестация комиссияси раиси лавозимидан четлаштирилганини, Тошкент шаҳри жиноят ишлари суди раиси Мансур Абдуғаниевнинг бундан буён амалида қолиши шубҳа остида эканини билдиради.\nҲукумат идораларида ўз манбаларига эга эканини айтадиган С.Ежковнинг таъкидлашича, яқин кунларда Олий суд раиси Бўритош Мустафоев ҳамда бош прокурор Рашид Қодиров ўз курсиларини тарк этиши мумкин.\nС.Ежков “Озодлик” мухбири билан суҳбатда бу коррупцияга ботган эски амалдорларни четлаштириш жараёни эканини билдирди.\n“Ҳозирча одамлар фақатгина ишдан олиняпти. Уларнинг ўрнига бошқалар тайинланади. Менимча, суд ва ҳуқуқ-тартибот тизимини нафақат эски амалдорлардан тозалаш керак, балки бу коррупциялашган тизимни алмаштириш ҳам керак. Афсуски, бу туришда тизимга келадиган янги одамлар ҳам тезда коррупцияга ботиб кетади”, - деди Сергей Ежков.\nЎзбекистонда ўтмишда ҳам, ҳозир ҳам одамлар ишончини қозонмаган суд ёки ҳуқуқ-тартибот тизимидаги юқори мартабали мулозимларнинг ишдан олиниши вазиятни ўзгартира олишига кўпчиликни ишонтириш мушкул.\nҲуқуқшунос Руҳиддин Комилов Ўзбекистон ҳукумати тизимни алмаштиришдан кўра, одамларни алмаштиришни афзал кўришини таъкидлар экан: “Мен исталган одамнинг ишдан олинишини тасаввур қилишим мумкин, фақат тизимнинг ислоҳ этилишини эмас”, - дейди.\nҲуқуқ-тартибот органларини мамлакатдаги қатағон машинасининг ҳаракатлантирувчи кучи ҳисоблайдиган инсон ҳуқуқлари ҳимоячилари мутлақо мустақил бўлмаган судлар қатағонларга қонуний тус беришини таъкидлайди.\nРуҳиддин Комиловнинг айтишича, бу идоралар ва уларнинг раҳбарлари ўзига юклатилган вазифани ва берилган буюртмани оқилона бажаради.\nЛекин айни пайтда гап мазкур буюртмани ўзгартириш хусусидан бормаётир.\nМустақил ҳуқуқ ҳимоячилари ташаббус гуруҳи раҳбари Суръат Икромов фикрича, суд ва ҳуқуқ-тартибот идоралари сафини тозалаш режаси ҳақида мамлакатдаги президент сайлови олдидан ошкор бўлиши бежиз эмас.\n“Бу йил президент яна сайланиши керак. Шу мақсадда турли даъволар асосида бир қанча мансабдор шахс хўжакўрсинга ишдан олиниши мумкин”, - дейди Суръат Икромов.\nМаҳаллий ва халқаро инсон ҳуқуқларини ҳимоя қилиш ташкилотлари Ўзбекистон суд ва ҳуқуқ-тартибот идораларида бошбошдоқлик ва ноҳақлик ортиб бораётганини қайд этади. Лекин Ўзбекистондаги суд тизимини мустақил, ҳуқуқ-тартибот идораларини эса шаффоф ва қийноқлардан холи бўлишга тарғиб этаётганлар режим амалдорларини айнан мана шу тизимлар емишига айланишдан асраётгандек. Зеро, Ироқ диктарори Саддам Ҳусайн ва унинг сафдошларини ҳам айнан ўзлари яратган суд тизими домига тортган эди.


15:30 / 22.04.2019 31534\nЯнги ислоҳотлар даври давлат хизматчиси номини ўз зиммасига олган кишининг масъулиятини янада оширди. Шу билан бирга унинг мақомини кўтариш бўйича ишлар қилинмоқда. Жумладан, Жаҳон Банки ва Молия вазирлиги давлат хизматчиларига юқори маош тўлаш бўйича келишувга эришиш арафасида.\nЖорий йилги давлат дастурида ҳам давлат хизматини тизимли ташкил этиш бўйича вазифалар белгиланди. Тез орада «Давлат хизмати тўғрисида» ги Қонун ҳам қабул қилиниши кутилмоқда.\nИшлар маълум тизимга келтирилса, айниқса қонуний тартибга солинса, давлат хизматидагиларга анча енгил бўлади. Топшириқлар кўпайиб, ишлар кўлами ортганини ҳеч ким инкор этолмайди. Мурожаатлар, вилоятлар бўйлаб сафар, ҳисобот, тонгга қадар чўзилувчи мажлислар ва яна биз билмаган вазифаларни бажариш учун неча кун сарфлашар экан? Юқоридаги рўйхатда битта давлат хизматчисининг кундалик топшириқлари акс этган. Бунинг имкони борми? Албатта, деярли барча давлат ташкилотларида шу тахлит иш олиб борилади.\nМулоҳазага ойдинлик киритиш мақсадида бир нечта давлат ташкилотларига мурожаат қилдик. Сўровнома давлат хизматчисининг меҳнат таътили, иш берувчи томонидан руҳий қўллаб-қувватланиши, мажлислар давомийлиги, бюрократия даражаси бўйича ўтказилди.\nБош прокуратура, Давлат солиқ қўмитаси ва Мажбурий ижро бюросидан ходимларнинг йиллик меҳнат таътили ҳақида сўралганда бир хил жавоб олинди, яъни ходимларга муддати 30 календарь кунидан иборат ҳақ тўланадиган йиллик таътил берилади, ўн беш йилдан ортиқ иш стажига эга бўлган ходимларга 5 календарь кун, йигирма беш йилдан ортиқ иш стажига эга бўлганларга эса 10 календарь кун қўшимча таътил берилади. Ҳафталик иш соати 40 соат (бир кунда 8 соат!), шанба-якшанба кунлари дам олиш куни деб белгиланган.\nБош прокуратуранинг алоҳида хабар беришича эса йиллик таътилдан чақириб олишга хизмат бўйича ўта зарур ҳоллардагина, ходимнинг розилиги билан йўл қўйилади.\nМажлислар давомийлиги қанча?\nБош прокуратура - Ҳайъат мажлислари, қоида тариқасида, иш режаларига асосан ўтказилади. Ҳайъат мажлисида муҳокама қилиш талаб этилмайдиган масалалар тезкор ёки идоралараро йиғилишларда кўриб чиқилади. Ҳар бир ҳолатда мажлис ва йиғилиш иштирокчилари доираси ҳамда давомийлиги раислик қилувчи томонидан белгиланади.\nҲайъат мажлислари ярим йилда, қоида тариқасида, 1 маротаба, тезкор ёки идоралараро йиғилишлар бир ойда 1 ёки 2 маротаба ўтказилиши мумкин. Шу билан бирга, вилоят ҳамда туман-шаҳар прокурорлари ҳудудларни ижтимоий-иқтисодий ривожлантириш ва бошқа масалалар бўйича жойларда йиғилиш ўтказиши ёки мажлисларга таклиф этилиши мумкин.\nСектор фаолияти бўйича прокурорлар кунига 1 марта (1-1,5 соат) йиғилиш ўтказади. Вилоят миқёсидаги мажлислар ҳафтасига 2 марта (1-1,5 соат), туман-шаҳар миқёсида икки кунда 1 маротаба (2 соат) ўтказилиши мумкин.\nБундан ташқари, Бош прокуратура ва Академияси барча ходимлари учун жума кунлари соат 9:00да «Маънавият соати» йўлга қўйилган бўлиб, бу тадбирда республика етакчи олимлари, сиёсатчилари, фан, маданият ва санъат вакиллари таклиф этилган ҳолда олиб борилади.\nДавлат солиқ қўмитаси - Мажлисларни ўтказиш юзасидан Регламент ёки жадваллар ишлаб чиқилмаган. Хизмат йиғилишлари заруриятга қараб ўтказилади ва одатда 1-1,5 соатдан ошмайди.\nМажбурий ижро бюроси - Ўзбекистон Республикаси Президентининг 30.05.2017 йилдаги «Ўзбекистон Республикаси Бош прокуратураси ҳузуридаги мажбурий ижро бюроси фаолиятини ташкил этиш тўғрисида»ги ПҚ-3016-сонли қарори билан тасдиқланган Низомга кўра, Бюро марказий аппарати ва унинг ҳудудий бошқармалари, туман (шаҳар) бўлимларида фаолиятга тааллуқли масалалар бўйича тезкор йиғилишлар ўтказилади. Йиғилиш давомийлиги унда кўрилаётган масалаларнинг аҳамияти ва долзарблигидан келиб чиққан ҳолда, йиғилишга таклиф этилган ва қатнашчилар билан ўзаро келишган ҳолда белгиланади.\nХодимларга психологик ёрдам бериладими?\nБош прокуратура Академияси тузилмасида психологик таъминлаш бўлими бўлиб, у ерда ходимларга психик адаптациядаги бузилиш ёки чарчоқ, оилавий-маиший муносабатлардаги муаммо ва шахслараро зиддият ҳолатларида психологик-консультатив ёрдам кўрсатилади.\nДавлат солиқ қўмитасида эса касаба уюшмалари маблағлари ҳисобидан ҳар йили тиббий кўрик ўтказилади.\nМажбурий ижро бюроси ходимларининг алоҳида хизмат ўташ шароитлари инобатга олиб, уларга нисбатан тегишли ижтимоий муҳофаза чоралари, дам олиш, моддий аҳволини яхшилаш, меҳнат таътилини олиш ва тиббий хизматдан бепул фойдаланиш ҳуқуқлари кафолатланган.\n100 фоиз ҳисобида олсак, бажариладиган ишларнинг неча фоизи электронлаштирилган?\nМажбурий ижро бюросида MIB Portal, MIB Inspektor ва ҳисоботларнинг ягона портали каби янги дастурий тизимлар яратилган бўлиб, амалиётга татбиқ қилиш ишлари олиб бориляпти. Солиқ қўмитасида эса ходимлар фаолияти тўлиқ электронлаштирилган. Солиқчилар қоғоз кўринишидаги мурожаатларни ҳам қабул қилади. Прокуратура органларида ҳужжатларнинг электрон айланиши тизими қисман жорий этилиб, тўлиқ ишга тушириш ишлари якунланмоқда. Унгача ҳужжатлар билан ва электрон форматда бирдай фаолият олиб борилади.\nКўриб турибдики, давлат органлари меҳнат қонунчилигига асосан фаолият олиб боради. 8 соатлик нормал иш куни белгиланган. Бир қараганда ҳаммаси жойидадек. Лекин ходимлар ярим тунгача идорада қолиб кетишларини қандай тушуниш мумкин? Айб уларнинг ўзидами ёки жамоатчиликка номаълум тартиб ҳам мавжудми? Ёхуд тизимга солинмаган иш ҳажми туфайли шундай вазият рўй бераётгандир?\nБугун ҳамма давлат органларида «иш қайнаган». Деярли ҳар куни чиқадиган қарорлар, уларнинг ижросини таъминлаш, йўл хариталарини тузиш, ундан ташқари бюрократизм билан келишиш учун жисмонан анча бақувват бўлиш керак. Шунча вазифаларни 8 соатда бажариб бўладими? Албатта, бу имконсиз. Аммо масалага бошқача кўз билан қараганда деярли барча ташкилотларда бошқарув тизими «касалланган».\nСовет бошқаруви иллатларидан бири ҳам айнан шу — раҳбар иш хонасидан чиқиб кетмагунча, барча ходимлар, қуйи бўғин ишчилари келгуси топшириқ, қўнғироқни кутиб, шай туриши лозим. Аслида, улар яна тонг саҳардан қишлоқ хўжалиги ҳолидан хабар олиши шарт, жойларда ишларни ташкил этиб, турли топшириқларни бажариши лозим.\nЗамонавий Ўзбекистонда бошқарув борасида ижобий ўзгариш кўп бўлди. Масалан, меҳнатга мажбурлашга қарши кучли ирода кўрсатилди. Шунга қарамай, давлат раҳбари қўйган топшириқларни ўз вақтида бажариш керак.\nАгар ишлар аниқ механизм асосида тартибга солинса, ҳар бир ходимнинг аниқ вазифаси белгиланса, топшириқни ўз вақтида бажариш мумкин. Бунда масъулият ҳар бир орган раҳбари зиммасига тушади. Ўзи ва ходимининг меҳнат қилиш ҳуқуқини ҳурмат қилган бошлиқ иш жойида тартиб ўрнатади. Ходимларнинг кайфияти иш унумдорлигида муҳим омилдир.


Зажнон – Маккадан бир барид масофада жойлашган тоғнинг номи. Имом Замахшарийнинг айтишича, у билан Макка орасида йигирма беш мил масофа бор. 1 мил = 1848 метр.\nҲилоб – битта туянинг сути сиғадиган ҳажмдаги идиш.\nСоъ – ёғочдан қилинган идиш бўлиб, у ўша даврда ўлчов вазифасини бажарган. Соъдан сув идиши сифатида ҳам фойдаланилган. Ҳанафий мазҳабига кўра, бир соъ ҳажмда 3,330 литр, оғирликда 3,250 килограммга тўғри келади. Жумҳур давоми...\nХумус – ўлжанинг бешдан бири.\nҚийрот – миқдор ўлчови. Унинг миқдори турли ўлкаларда турлича бўлган. Масалан, маккаликларда қийрот динорнинг йигирма тўртдан бир улуши ҳисобланса, аксар юртларда йигирмадан бири бўлган. Аммо давоми...\nКумуш пулнинг ўлчовидир. Бир увқийя қирқ дирҳамга тенг. Бир дирҳам 2,975 гр бўлиб, қирқ дирҳамнинг вазни 119 граммга тенг. Демак, кумуш пул икки юз дирҳамга етганида нисобга тенглашган бўлади.\nЗавд – учтадан ўнтагача бўлган туялар тўпи.


Муаммолар юзасидан президентга мурожаат қилишга даъват қилган имом ишдан олинди - Фарғона.Ру ахборот агентлиги\nМуаммолар юзасидан президентга мурожаат қилишга даъват қилган имом ишдан олинди\n10.09.2018 11:23 msk\nФазлиддин Парпиев. Facebookдаги саҳифаси фотосурати\nТошкент шаҳрининг Юнусобод туманидаги «Омина» жоме масжиди имом-хатиби Фазлиддин Пардаев рўмол ва соқол борасида мусулмонларга бўлаётган тайзиқларни қоралагани учун 8 сентябрь вазифасидан бўшатилган, деб хабар беради Eltuz.com сайти.\nЎзбекистон мусулмонлар идорасининг 675-буйруғига кўра, имом вазифасидан бўшатилган. Ҳужжатга кўра, имом «Одоб комиссияси»нинг йиғилиш мажлиси қарорига асосан бўшатилган.\nРасмий буйруқда имомни ишдан олишга Меҳнат кодексининг 100-моддаси 2-қисми тўртинчи банди, яъни «ходимнинг малакаси етарли бўлмаганлиги ёки соғлиғи ҳолатига кўра бажараётган ишига нолойиқ бўлиб қолиши» асос қилиб кўрсатилади. Ҳужжат Ўзбекистон муфтийси Усмон Алиев томонидан имзоланган.\nЖума намозига келган жамоат қаршисида гапирган Фазлиддин Шаҳобиддин ўғли мусулмонларни ўз ҳақ-ҳуқуқлари учун мавжуд қонунлар доирасида ҳаракат қилиш, жанжал ва тўполон қилмасликка даъват этган. У мусулмонларни портал орқали Президентга мурожаат қилишга чақирган.\nЖума маърузасидан олдин Парпиев қариндошлари ва журналистларга Ўзбекистондаги диний сиёсатни танқид қилмоқчи бўлганини айтган. Фазлиддин Парпиевнинг Facebookдаги саҳифаси бироз вақт ўтгандан кейин ўчирилган. 9 сентябрь куни имом ўз ишидан кетгани туфайли одамлардан бу мавзуда саволлар бермасликни сўраган.\nАсли андижонлик 32 ёшли Фазлиддин Парпиев 2005-2011 йилларда Мадина шаҳридаги Ислом университети, 2012-2016 йилларда эса Имом Бухорий номидаги Тошкент Ислом институтида таҳсил олган.\nИмомнинг мазкур маърузасидан бироз аввал айнан шу муаммоларни муҳокама қилган тўққиз нафар диний фаол ва блогерлар ҳибсга олинганлар. Халқаро журналистларни ҳимоя қилиш қўмитаси Ўзбекистон ҳукуматини блогерларни озод қилишга чақиради.\n2009 йили Андижонда рўй берган портлашишдан кейин ҳижобга қарши ҳаракатлар фаоллашган. Жамоат жойларида диний либосларга бурканиб олганлик учун жарима ва маъмурий ҳибс кўзда тутилган.\nЭркакларнинг соқол қўйиши ва аёлларнинг ҳижобда бўлишини ёқлаб дастлабки репрессияга учраган имомлардан бири - тошкентлик имом Обидхон Назаровдир. У яқинда ИИВнинг қидирувдагилар рўйхатидан ўчирилди. У Тошкентнинг «Тўхтабой» масжидининг имом-хатиби бўлган ва 90-йиллари Ўзбекистон мусулмонлари идораси раҳбарлигига лойиқ номзодлардан бири бўлган. 1996 йили Назаровни ишдан бўшатадилар ва ноқонуний уйга эгалик қилганликда айблайдилар. 1998 йили имом Қозоғистонга кўчиб кетади ва 2006 йили Швециядан сиёсий бошпана олади. 2012 йили Назаров ҳаётига суиқасд уюштирилади, лекин у тирик қолади.


18:31 / 21.03.2017\n«Арсенал» бош мураббийи сифатида қолиши ойдинлашган Арсен Венгер ёзги трансферлар вақтида жамоа етакчилари Месут Ўзил ҳамда Алексис Санчесни сотиб юбормоқчи. Бу ҳақда The Times хабар тарқатди.\nУшбу футболчиларнинг шартномалари муддатлари 2018 йилнинг ёзига қадар тузилган бўлиб, бу шартномалар шу вақтгача узайтирилмади. ОАВда ушбу футболчилар ҳаддан ташқари кўп маош талаб қилаётгани туфайли келишувга эришилмагани айтилган.\nШунингдек, Арсен Венгер ва ушбу футболчилар ўртасидаги муносабатлар совуқлашган.\nХабарда айтилишича, Венгер ушбу футболчиларнинг трансфери орқали тушган маблағларни жамоани қайтадан қуриш учун йўналтирмоқчи.\nАйни вақтда Санчесга Англиянинг бир қатор жамоаларидан, хусусан «Челси» ва «Манчестер Сити» ҳамда хориж чемпионатларидан талаб мавжуд. Раҳбарият уни ички чемпионатдаги рақибларга бермоқчи эмас. Кўп эҳтимол билан у «ПСЖ»га трансфер қилиниши мумкин.\nМесут Ўзил эса «Реал»га қайтиши мумкин. Жамоа ушбу футболчиларни 75 миллион фунтга пуллаши мумкин.\nВенгер Ўзил Санчес\nАПЛда йил футболчиси бўлиш учун номзодлар аниқ\nВенгер мураббийликдан кетишини ўлимга тенг деб атади\nСанчес: Ҳақиқий характерга эга жамоада ўйнашни истайман


“ЎЙНОВЧИ-ТРЕНЕР”лардан бири - Уч илдиз\nby Тўлқин Эшбек · 22.03.2021\nҲамма касбларнинг ҳам ўзига тортадиган оҳанрабоси бор, лекин улар ичида журналистиканики бошқача. Ёзганларинг пешма-пеш чиқиб турса, кўча-кўйда сени танишса, ҳавас билан қарашса, бунга не етсин. Мамлакатни кезиб юрасан, янгиликларни биринчи бўлиб эшитасан, машҳур кишилар суҳбатдошинг бўлади. Муаммолар ечимига доир таҳлилий мақолалар ёзганингда, таклифларинг инобатга олинганида салкам қаҳрамонга айланасан. Одамлар фидойи, ростгўй журналистларга ишонишади, ҳеч кимга айтмаган дил изҳорларини сенга баён қилишади.\nШундайликка шундайку-я, аммо ўз ихтиёримиз билан танлаган касбимизнинг машаққатли жиҳатлари бошқа касбларникидан қолишмайди. Журналист воиздек чечан, заргардек тиниқкўз, ҳакамдек холис, табибдек зукко бўлиши, ўз ихтиёрини қоғозу қалам ҳукмига топшириши керак. Ўзинг яхши билган, ич-ичингдан ишонган мавзуларнигина қаламга олишга тўғри келади. Бугун кимнидир гумбурлатиб мақтасанг-гу, қўлбола қаҳрамонинг эртага бир ҳунар кўрсатиб, юзингни қора қилса ёки бугун ўз билганингча эмас, суд ҳукми асосида бир “муттаҳам”нинг кирдикорларини элга ошкор қилсанг-у, эртага оқланиб кетса, бундан ёмони йўқ.\nУстоз журналист, публицист-адиб Аҳмаджон Мелибоев, мана, эллик йилдан ошдики, айни шу талабларга қатъий амал қилишга ҳаракат қилади. Талабалик йилларидан бошланган сермаҳсул ижоди сира тўхтамайди. Ҳар йили ўттиз-қирқта мақола, бир-иккита китоб нашр эттиради. Қайси лавозимда ишламасин, касбини унутмай юрт кезади, мавзу, қаҳрамон излайди. Ҳар йили янги ўқув йилининг биринчи кунлари журналистика факультетига қабул қилинган ёшларга: “Туғилган туманингизни, қишлоғингизни айтинг, таниқли одамлари, урф-одатлари, қизиқ-қизиқ воқеаларидан баҳслашамиз, ютқизсам, ҳозирнинг ўзида баҳойингизни қўйиб бераман”, дейди ва ҳеч қачон ютқизмайди. Мамлакатимизда Аҳмаджон ака бормаган, бирор жиҳатини қаламга олмаган, ичакузди латифа айтиб кулдирмаган жой деярли қолган эмас. “Бир жойга борган мухбир гувоҳномасини кўрсатиб, дарҳол сўроқ-истакни бошламаслиги керак. Бундай қилса, одамлар кўнглидаги гапни айтмайди, яширади. Ҳар қандай мураккаб шароитда ҳам мулоқотни самимий суҳбатдан бошлаган маъқул”, дейди устоз ўзи ташкил этган “Маҳорат мактаби” тингловчиларига.\nАҳмаджон ака бўлажак касбдошларига мўлжаллаб кўплаб китоблар ёзди. “Бир заминда яшаймиз”, “Умидли дунё”, “Ёлғиз яшаб бўлмайди”, “Ҳуштакни ким чалади?”, “Умр учар юлдуз”, “Торнинг чўмичдан фарқи”, “Сувора соғинчи”, “Қирқ бешинчи бекат”, “Қабоҳат тўри” публицистик тўпламлари, “Журналистика: касб, ижод, маҳорат”, “Журналистика сабоқлари” ўқув-қўлланмалари, “Чингиз Айтматов: Давр. Инсон. Ҳақиқат” монографияси, юзлаб илмий, бадиий-публицистик мақолалари талабалар учун ўзига хос хазинага айланган. Бундай сермаҳсуллик самараси ўлароқ, устоз “Офарин” миллий мукофоти, халқаро “Олтин қалам” ва журналистика соҳасида Олий ўқув юртлари ўртасида ўтказилган танловларда ғолиб бўлди, “Шуҳрат” медали, “Дўстлик” орденига муносиб кўрилди. Ўзбекистон Миллий университетида “Чингиз Айтматов ва Ўзбекистон” доимий экспозицияси фаолияти йўлга қўйилиб, бугунги кунда у Аҳмаджон ака раҳбарлигида дунёга машҳур адиб ҳаёти ва ижодини ўрганиш бўйича ўзига хос илмий марказга айланиб бормоқда. Университетимиз доцентининг Чингиз Айтматов номидаги Халқаро Академия аъзолигига сайлангани биз учун фахрлидир.\nИстиқлол арафаси ва унинг дастлабки йилларида “Ўзбекистон адабиёти ва санъати” ҳафталигини мамлакатнинг машҳур нашрига айлантирган бош муҳаррир бугун “Жаҳон адабиёти” журналига бошчилик қилмоқда. Аҳмаджон акани миллатлараро муносабатларни мустаҳкамлаш, дўстлик, ижодий ва маданий алоқаларни ривожлантиришга муносиб ҳисса қўшаётган адиб, куюнчак жамоат арбоби сифатида қўшни мамлакатларда ҳам яхши билишади ва ҳурмат қилишади.\nАҳмаджон ака устоз Сайди Умиров ҳақида ёзган бир мақоласида бутун умрини журналистикага бағишлаган устозни “Ўйновчи тренер” деб атаган эди. Бу иборани ўзининг қутлуғ 75 ёшини қаршилаётган касбдошимизнинг ўзига ҳам татбиқ этсак, муболаға бўлмайди. Ҳозиржавоблик, кучли мантиқий таҳлил, кенг қамров, таъсирчан бадиий ифода ва образли мушоҳада, тил бойлиги, халқона юмор руҳи Аҳмаджон ака қаламига мансуб мақолаларга хос хислатлардир. “Европага шовлаб оққан шон”, “Миллиардернинг афсуси самимий эдими?”, “Гап кўршапалакдами?”, “Сувда оқиб келаётган пўстин” каби ижтимоий-публицистик мақолаларнинг ҳар бирини, оғир пандемия шароитида ёзилган “Тождор ажал ҳамласи” китобини мукаммал журналистик асар дейиш мумкин.\nЖуръат ва шижоатингиз бардавом бўлсин. Биз сиздан янги-янги асарлар кутиб қоламиз, устоз!\n«HURRIYAT» газетасининг 2021 йил 22 март 12-13-қўшма сонидан\nСафарнома: САМАРҚАНД САЙҚАЛИ (3-мақола)\nЮқоридаги гаплар, ҳурмат-иззатлардан тушуниб етдимки, Аҳмаджон ҳам фалон ёшга кирибдилар. Мен ҳам дўстларимизнинг аз таҳи дил айтган гапларига тўла қўшилган ҳолда мақола қаҳрамони — ўткир, ҳозиржавоб публицист, халқчил ёзувчи, моҳир муҳаррир ва жамоат арбоби бўлмиш қадрдон дўстимиз, укамиз Аҳмаджон Мелибоевга ўзимнинг чуқур ҳурмат-эҳтиромимни билдираман. Эсимда бор, у ТошДУга ўқишга келганида соддагина қишлоқинамо йигит эди, аммо ақлли мулоҳазали эди, шу боисдан у гуруҳ старостаси — ҳозирги замон тили билан айтганда етакчи-лидерига айланди. Пахта теримларида юрганимизда тор ҳам чертиб қўярмиди-ей… Хуллас калом Аҳмаджон ўқишни битиргач қаерда бўлмасин астойдил ишлади ва кўп ўтмай ўша пайтнинг энг юқори идораси Ўзбекистон Компартияси Марказкомига ишга олинди. аммо бу оқ кўнгил йигит бошқалардек бу юқори лавозими билан мағрурланиб кетмади, доим биз, оддий халқ билан яхши мулоқотда бўлди ва ҳамиша ҳақиқат тарафида турди. Кейин у «Ўзбекистон адабиёти ва санъати»дек юқори даражали ва нозик матбуот нашрига муҳаррирлик қилди, газетани гуллатиб юборди. Мустақилликдан кейин у яна юқори идораларда ишлади ва яна одамийлик билан қадам босиб, кўп масалаларда ўз ёрдамини аямади, ҳамиша тўғриликка, яхшиликка содиқ қолди. Кейин мана университетда дарс бериб келаяпти, қизғин ижод қилаяпти. Катта ёзувчимиз Чингиз Айтматовнинг Ўзбекистондаги ҳамфикр вакили бўлди, унинг музейини очди, бундан ўзбегу қирғиз халқлари хурсанд ва рози. У «Жаҳон адабиёти» дек салмоқли журналга муҳаррир, ижодкорларнинг ҳаиақий маслаҳатгўйи, халқимизнинг ардоқли журналист-публицисти. Мен Аҳмаджоннинг қандай юбилаейи бўлаётганидан аниқ хабардор эмасман, аммо бу атоқли шогирд-дўстимизга узоқ умр, сиҳат-саломатлик, халқ учун, республикамиз равнақи учун, ўзбек адабиёти ва журналистикаси учун бажариб келаётган улкан ишларида бардавомий парвозлар тилайман.\nАҳмаджон Мелибоев ҳақиқий публицист-ёзувчи. Ўзини публицистман дейдиган журналистлар Аҳмаджон акани ўқиши керак!\n22.03.2021 в 17:05\nНе бахтки, газетада бир ишлаш мобайнида қадрли устозимиз Аҳмаджон Мелибоев сабоғини олишга муяссар бўлганман. Ардоқли устознинг умри зиёда бўлсин !\nУстоз хозиржавоблар хам. Тожли вирус балоси -карантин давридан тезкор езган публицистик китобини бир утиришда укиб чикиб, койил колганимни телефон килиб айтдим.\nЮз билан юзлашиб юрсинлар!\n22.03.2021 в 21:09\nАҳмаджон ака Мелибоев қаламлари ўткир, фикр ва қарашлари теран, ҳақиқат йўлида курашувчан ижодкорлар. Уларга ҳурматим жуда баланд, чунки жуда салмоқли мақолалар ёзадилар, чуқур таҳлилий қарашларни шакллантира оладилар. Таваллуд айёмлари билан самимий табриклайман! Соғлик, ижодлари ва ишларида зафарлар доимо ёр, умрлари узоқ бўлишини тилайман!\nАХМАДЖОН МЕЛИБОЕВ ЯХШИ ИНСОН ВА МАШХУР ЖУРНАЛИСТ\n22.03.2021 в 21:11\nАссалому алайкум устоз! Ҳали ҳеч қаерда эълон қилмаган бир туркум ҳангомаларингизни ёддан биламан. Ўшалар орасидан «Жунолғи» деган ҳангомангизни ўзлаштирмоқчиман, рози бўлсангиз, албатта!\nМенга ҳам Мелибоевнинг ҳангомалари, ҳажвиялари ёқади… Бошқа ўқийдиган жиддий асарлари ёки мақолалари бўлса, айтинглар, ўқийлик!\nNext story Талабчан талаба не дейди?\nPrevious story Маҳалла меҳри


Пайғамбарлар тарихи (28). Муҳаммад алайҳиссалом « Ўзбекистон Халқ Ҳаракати\nПайғамбарлар тарихи (28). Муҳаммад алайҳиссалом\n01 August 2014 - 8:33\nРоҳиб Боҳиранинг ташҳиси\nРоҳиб Боҳира Пайғамбаримиз алайҳиссаломга юзланиб:\n– Эй бола, Лот ва Узза (бутлар) ҳаққи, сенга баъзи саволлар бераман, сен уларга жавоб бер, – деди.\n– Лот ва Узза исми билан ямин этиб, мендан ҳеч нарса сўрама. Валлоҳи, мен булардан (бутлардан) нафрат этганим каби ҳеч нарсадан нафрат қилмадим, – деди.\n– Ундай бўлса Аллоҳ учун жавоб бер, – деди роҳиб.\n– Сўра, – деди Пайғамбаримиз алайҳиссалом.\nБоҳира Пайғамбаримиздан қандай қилиб ухлашини, ишлари ва бошқа ҳоллари ҳақида турли саволлар сўради.\nПайғамбаримиз берган жавоблар Роҳибнинг эски китобларда ўқигани сифатларга тўғри келарди.\nРоҳиб Боҳира энг сўнггида Пайғамбаримизнинг елкасига боқди. Икки кураги ўртасида пайғамбарлик xотамини кўриб, Пайғамбаримизнинг амакиси Абу Толибдан:\n– Бу бола сенинг наслингданми? – деб сўради.\n– Ўғлим, – деди Абу Толиб.\n– Ўғлинг эмас, бу боланинг отаси ҳаётда бўлиши мумкин эмас, – деди Роҳиб.\n– У менинг укамнининг ўғлидир, – деди Абу Толиб.\n– Отасига нима бўлди?, – деди Роҳиб.\n– Онаси бу болага ҳомиладорлигида отаси ўлган эди, – деди Абу Толиб.\n– Тўғри сўйладинг. Энди жиянингни дарҳол мамлакатингга қайтар. Яҳудийлар унга зарар беришлари мумкин. Валлоҳи, улар бу болада менинг кўрганимни кўрсалар, уни дарҳол ўлдиражаклар. Биз унинг китобларимиздан ва оталаримиздан сўнгги пайғамбар бўлиб келишини билардик. Бу хусусда биздан аҳд ва мисоқ олинди, – деди Роҳиб Боҳира.\nАбу Толиб роҳибнинг тавсиясига кўра, Пайғамбаримиз алайҳиссаломни олиб, дарҳол Маккага қайтди. (Ибн Исҳoқ, “Китобул Мубтадо”, 2/55).\nПайғамбаримиз алайҳиссаломнинг исми ва сифатларининг аҳли китобга таниш бўлгани ҳақида\nПайғамбаримиз Муҳаммад алайҳиссаломнинг исм ва сифатлари Мусо алайҳиссаломга индирилган “Таврот” ва Исо алайҳиссаломга индирилган “Инжил”да ёзилган бўлиб, аҳли китоб саналган яҳудий ва христиан олимлари бу хусусда мукаммал билгига соҳиб эдилар.\nЯҳудий олимларидан бўлиб, кейин мусулмон бўлган Абдуллоҳ бин Салом “мен Расулуллоҳ алайҳиссаломни ўз ўғлимни танигандан яхшироқ танийман”, деганда, Ҳазрати Умар: “Эй Салом ўғли, бу қандай танишдир?” деб сўраганди.\nАбдуллоҳ бин Салом:\n– Унинг Аллоҳ тарафидан юборилган пайғамбар эканлиги, унинг васфлари китобларда ёзилгандир, – деди.\nПайғамбаримиз алайҳиссаломнинг ёмонликлардан муҳофаза этилиши\nАллоҳ Таоло Пайғамбаримиз алайҳиссаломни Абу Толибнинг ёнида яшатиб, жоҳилия даврининг қабоҳатидан асради. Сувотийнинг Абу Нуям ва Ибн Асоҳирдан нақл этишига кўра, ҳазрати Али шундай деган: “Муҳаммад алайҳиссаломдан бир кун “Сен бирор марта бутга сиғиндингми?”, деб сўрадилар. Муҳаммад алайҳиссалом эса “йўқ, мен ҳали Китоб ва иймоннинг нима эканлигини билмаган ҳолда, Қуръайшликларнинг куфрда эканликларини билишдан узоқ эмасдим” деди”.\nПайғамбаримиз алайҳиссаломнинг энагаси Умму Айман шундай деганди: “Қуръайш мушриклари таъзим учун Бувона бутининг ёнида тўпланиб, у ерда сочини олдирар ва қурбон сўярдилар. Абу Толиб бу байрамда Расулуллоҳ алайҳиссаломнинг ҳам қатнашишини истади. Аммо Расулуллоҳ боришни хоҳламади.\nБунга Абу Толибнинг ва Расулуллоҳ холаларининг жаҳли чиққанини кўрдим, холалари “илоҳларимиздан юз буриб, бир балога йўлиқишингдан қўрқаяпмиз” дейишди. Уларнинг тазйиқи билан Расулуллоҳ байрамда қатнашди. Аммо у ерда бир муддат ғойиб бўлди. Кейин рангги оқарган ҳолда пайдо бўлди. Холалари ундан:\n– Сенга нима бўлди? – деб сўрашди.\n– Мени жин чалишидан қўрқаяпман, – деди Расулуллоҳ.\n– Сени Аллоҳ шайтон билан мубтало қилмас. Сенда яхши фазилатлар бор, – деди холалари.\n– Мен бутга яқинлашганимда оқ, узун бўйли бир одам пайдо бўлди ва “Эй, Муҳаммад, орқангга қайт, бутга асло қўлингни теккизма”, деб бақирди, – деди Расулуллоҳ. Шундан кейин унга пайғамбарлик келгунга қадар бутлар байрамига бормади.\nИбн Исҳоқ (85-151ҳижрий)нинг айтишича: “Расулуллоҳ йигитлигида мардлик ва инсонийликда қавмнинг энг устуни, аҳлоқ бобида энг гўзали, насл-насабда энг шарафлиси, қўшни ҳақларига риоя қилган, ақл ва юмшоқликда энг кўзга кўрингани, тўғрилик ва тўғри сўзликда энг улуғи, аминлик ва сўзига вафода энг каттаси, ёмон хислатлардан энг узоқ тургани эди. Аллоҳу Таоло бутун яхши хислатларни унда мужассамлаштирганди. Шу боисдан уни қавми орасида Ал- Амин деб аташар эди”.\nПайғамбаримизнинг тижоратдаги фаолияти\nҚуръайшликлар тижоратчи эди. Пайғамбаримиз алайҳиссалом ўн олти ёшида тоғаси Зубайр бин Абдулмутталиб билан тижорат карвони ила Яманга борди.\nЙўлда Пайғамбаримизнинг ажойиб ҳоллари намоён бўлди.\nКарвон йўлини кесиб чиққан бир қутурган туяни тутиб, ювош ҳолга келтирди, ҳатто устига миниб, четга чиқарди ва карвондан узоқлаштирди.\nШунингдек, сел сувидан тўлиб тошган бир водийдан карвонни мўъжизавий шаклда саломат олиб чиқди.\nБу воқеаларга шоҳид бўлганлар Пайғамбаримиз ҳақида “бу йигитнинг шони буюк бўлади”, дея бошладилар.\nПайғамбаримиз алайҳиссалом Қуръайшнинг бой аёли бўлган Ҳазрати Ҳадича учун икки марта тижорат сафарига чиқиб, икки марта бир эркак туя билан мукофатланди. Учинчи даъфа Пайғамбаримиз Ҳазрати Ҳадича учун Ҳубашага кетди ва катта фойда билан қайтди.\nПайғамбаримизнинг амакиси Абу Толиб бир куни Пайғамбаримизга “анча қийналиб қолдик, балки Ҳадичадан ишларига ва тижоратига сени вакил қилишни сўрасак, аҳволимиз тузалармиди”, қабилида бир маслаҳат қилди. Пайғамбаримиз қаршилик қилмади.\nҲазрати Ҳадича Абу Толиб ва Пайғамбаримиз ўртасида бўлган суҳбатни эшитиб “унинг (Пайғамбаримизнинг) бу ишни истаяжагини билмас эдим”, деди ва Пайғамбаримизга хабар солиб, таклифини дарҳол қабул этди.\nҲазрати Ҳадича Пайғамбаримиз алайҳиссаломнинг ниҳоятда тўғрисўз ва ҳалол эканини билар ва унга ҳайрат-ла боқарди.\nУ Пайғамбаримизнинг Шомга кетаётган тижорат карвонига бошчилик қилишини истади.\nПайғамбаримиз Ҳазрати Ҳадичанинг ёнига келди. Ҳазрати Ҳадича унга: “Сени Шом карвонига бошчилик қилишинг учун чақирдим. Сенинг тўғрисўз, ишончли ва гўзал феълли инсон эканлигингни биламан. Сенга қавмингдан ҳеч кимга тўламаганим энг юксак маош тўлайман”, деди.\nПайғамбаримиз бу таклифни қабул этди.\nТижорат карвони Шом тупроқларидаги Бусрага етиб келди. Пайғамбаримиз алайҳиссалом бир монастир ёнидаги бир дарахт остида туясидан тушди. Айтишларига кўра, дарахт кекса зайтун дарахти эди.\nМонастирдаги роҳибнинг исми Ностур (ёки Ностура) эди. У Пайғамбаримизнинг ёрдамчиси Майсарани танир эди. роҳиб монастирдан бошини чиқариб “Эй, Майсара, ўша оғоч соясида туясини чўктирган зот ким?”, деб сўради.\n– Бу Қуръайшлардан, Ҳарам халқидан бир зот, – деди Майсара.\n– Бугунгача бу дарахт остида Пайғамбарлардан бошқа ҳеч ким қўноқламаган, – деди роҳиб. (Ибн Саъд,1/130).\n– Унинг кўзларида бир оз қирмизи ранг борми?, – деб сўради Майсарадан.\n– Ҳа, доим бор, – деб жавоб берди Майсара.\n– Демак, ўша. У пайғамбарларнинг сўнггисидир. Кошки, мен унинг пайғамбарлик замонига етишсам!”, – деди Ностура.\nАйтишларига кўра, Ҳазрати Абу Бакр ҳам бу тижорат сафарида бўлиб, роҳибнинг сўзларини эшитган ва жуда таъсирланган экан.\nПайғамбаримиз алайҳиссалом Маккадан олиб келган молларини сотиб, олиниши керак бўлган молларни сотиб олганида, жуда катта қозонч (фойда)га эришганини кўрдилар.\n– Эй, Муҳаммад, Ҳадича учун қирқ йил тижорат қилсак ҳам бу сафарги каби қозончга соҳиб бўлолмасдик, – деди ўшанда Майсара.\nБурсадан Маккага қайтиш\nТижорат карвони Бусрадан чиқиб, Маккага йўл олди.\nҲазрати Ҳадичанинг Пайғамбаримиз алайҳиссаломга ёрдамчи сифатида юборгани Майсара роҳиб Ностурадан пайғамбаримиз ҳақида эшитганларидан ҳайратга тушиб, унинг ҳар бир ҳаракатини диққат билан кузата бошлаганди. У пешин келиб, кун исиган бир чоғда икки малакнинг Пайғамбаримиз устига соя солиб, уни жазирама иссиқдан қўриб келаётганини кўрди.\nТижорат карвони Марруз Заҳронга етганида, Майсара Пайғамбаримизга юзланиб, “Эй, Муҳаммад, сен мендан аввал Ҳадичага етиш, Oллоҳу Таолонинг унга нималар келтирганидан хабар бергин, у ҳам сени тушунсин”, деди.\nПайғамбаримиз Маккага кирганида ўша икки малак ҳам уни қуёш нуридан ҳимоя қилиб, устида турди.\nКўшкига чиққан Ҳазрати Ҳадича ўзининг ёнидаги Нафиса бинти Мунай ва баъзи хотинларга бу малакларни кўрсатди. Ҳаммаси ҳайратга тушдилар. Пайғамбаримиз Ҳазрати Ҳадичанинг қўноғига келиб, тижорат сафаридан қўлга киритилган фойда миқдорини баён этганида бунга ҳамма севинди.\nҲазрати Ҳадичанинг Варақа бин Навфал билан суҳбати\nҲазрати Ҳадича ўз хизматкори бўлган Майсаранинг Пайғамбаримиз алайҳиссалом ҳақидаги кузатишларини, Роҳибнинг гапларини, икки малакнинг Пайғамбаримизни иссиқдан қўриганини амакисининг ўғли Варақа бин Навфалга айтиб берди. Варақа бин Навфал христиан эди, самовий китобларни кўп ўқирди. У Ҳадичага: Эй Ҳадича, агар бу деганларинг тўғри бўлса, ҳеч шубҳасиз, Муҳаммад бу умматнинг пайғамбари бўлажак! Зотан, келажак пайғамбарининг бу умматдан чиқажагини мен биламан. Унинг келиши керак бўлган замон ҳам айнан бу замондир”, деди.\nҲазрати Ҳадича жоҳилия даврида Тоҳира деб чақирилар эди.\nИкки марта эрга тегиб, тул қолганди.\nНафиса бинти Муля (Умайя) шундай дейди: “Ҳадича бинти Ҳувайлид бин Асад бин Абдулузза бин Қусайй ўз ишини яхши билган, қатъий ҳаракатли, шарафли бир хотин эди.\nҲадича Қуръайш хотинлари ичида зоти юксак ҳамда бойлардан эди. Шу боис, ҳар бир эркак унга уйланиш учун пул сочарди.\nМуҳаммад (алайҳиссалом) Шом тижоратидан қайтганидан сўнгра Ҳадича мени унинг ёнига юборди. Ҳадича Муҳаммад (алайҳиссалом)нинг унга уйланишини истаб-истамаслигини билмоқ истарди. Мен Муҳаммад (алайҳиссалом)нинг ёнига бориб: “Эй Муҳаммад, сен нега уйланмайсан?”, деб сўрадим.\n– Қўлимда пул йўқ, қандай уйланаман, – деди у менга.\n– Агар уйланиш масрoфи топилса ва сен жамолга, молга, шарафга даъват қилинсанг, сен ижобат қиласанми?, – деб сўрадим мен.\n– Ким у хотин! – деб сўради Муҳаммад (алайҳиссалом)\n– Ҳадича, – дедим мен.\n– Бу сенингча қандай бўлиши мумкин?\n– Бу ёғини менга қўйиб бер, бу менинг вазифам, – дедим мен.\n– У ҳолда айтганинг бўлсин, – деди Муҳаммад (алайҳиссалом).\nМен бу суҳбатни дарҳол Ҳадичага билдирдим”. (Ибн Саъд, 1/131).\nБу хабарни олган Ҳазрати Ҳадича Пайғамбаримизга: “Эй, амакимнинг ўғли, ақрабом (қариндошим) бўлган қавм ичида энг шарафли, энг амин ва тўғри сўзли бўлганинг учун сен билан уйланишни орзу этмакдаман. Амаким Амр бин Асадга бориб, ундан мени иста”, дея мужда йўллади.\nКейин амакиси Амр бин Асадга никоҳларини қийиши учун алоҳида хабар юборди.\nНикоҳ маросимида Ҳазрати Ҳадичанинг амакиси Амр бин Aсад билан Пайғамбаримизнинг амакилари ҳозир бўлдилар. Ҳазрати Ҳадичанинг тайёрлаган қўй этидан пиширилган таом ейилганидан сўнг, Ҳазрати Ҳадича Пайғамбаримиз алайҳиссаломга “амакинг Абу Толибга айт, мени сен учун истасин”, деди.\nАбу Толиб оёққа туриб: “Аллоҳга ҳамд бўлсинки, У бизни Иброҳимнинг зурриётидан, Исмоилнинг наслидан, Моаднинг маъданидан ва Мудорнинг аслидан яратди. Бизга ҳаж қилиш учун бир байт (маъбад), ичида ҳузурга қовушилажак бир ҳарам эҳсон этди. Бизни бу Ҳарамнинг посбони айлади. Энди биродаримнинг ўғли Муҳаммад бин Абдуллоҳ билан Қуръайшдан ким қиёсланса, муҳаққақ Муҳаммад ундан зоти, ақли ва фазилати билан устун тутилажакдир. Муҳаммаднинг Абдулмутталиб ва Ҳошим каби шонли оталарнинг набираси эканлигини биласизлар. Энди у қизингиз Ҳадича бинти Ҳувайлидга уйланишни орзу этмакдадир. Айни пайтда, Ҳадича ҳам унга тегишни истамакда. Ҳадичага маҳр сифатида нима берайин?”, деди.\nАбу Толибнинг бу сўзларидан кейин Ҳадичанинг амакисининг ўғли Варақа бин Навфал оёққа туриб: ”Аллоҳга ҳамд бўлсинки, У бизни ҳам сен баён қилганинг каби яратди. Сен санаган фазл ва шараф ила бизни ҳам мумтоз айлади. Биз ҳам арабларнинг улуғлариданмиз, сизлар ҳам шундайсизлар. Биз ҳам сиз билан қариндошлик қуришни орзу этамиз. Эй, Қуръайш жамоати, шоҳид бўлинг, мен Ҳадича бинти Ҳувайлидни тўрт юз динор маҳр билан Муҳаммад бин Абдуллоҳга никоҳладим”, деди ва жим бўлди.\nҲадичанинг амакиси Амр бин Асад: Эй Қуръайш жамоати, мен ҳам Ҳадича бинти Ҳувайлидни Муҳаммад бин Абдуллоҳга никоҳладим”, деди.\nНикоҳ маросимида ҳозир бўлган Қуръайшликлар бунга шоҳид бўлдилар.\nҲазрати Ҳадича ўз тўйида жорияларига доира чалдириб, ўйинлар ўйнатди. Пайғамбаримиз алайҳиссалом уйдан ташқарига чиқар экан, Ҳазрати Ҳадича:\n– Эй Муҳаммад, қаерга кетаяпсан, амакинг Абу Толибга учра, туяларидан биттасини сўйиб, халққа берсин, – деди.\nПайғамбаримиз алайҳиссалом айтилганидай қилди.\nПайғамбаримиз уйланганида 25 ёшда, Ҳазрати Ҳадича эса 40 ёшда эдилар. (Ибн Саъд,1/132).\nЗайд бин Ҳориса\nУ саккиз ёшли бола экан, Бани Қайн отлиқлари босқинида асир олиниб, бозорга чиқарилганида, уни Ҳаким бин Низом 400 дирҳамга сотиб олиб, холаси Ҳазрати Ҳадичага берганди. Пайғамбаримиз алайҳиссалом Зайдни кўриб, “бу қул меники бўлсайди, уни дарҳол озод этардим”, деди.\nҲазрати Ҳадича ҳам “у ҳолда бу қул сеники”, деди ва Пайғамбаримиз алайҳиссалом Зайдни дарҳол озод этди. Кейин уни ўғил сифатида қабул этди.


Тараз яқинидаги ўқ-дорилар сақланадиган омборда портлаш содир бўлди\nҚозоғистоннинг Тараз шаҳри яқинидаги ўқ-дорилар сақланадиган омборда 10 октябрь, якшанба куни портлаш содир бўлди. Бу ҳақда мамлакат Мудофаа вазирлиги матбуот хизматига таяниб, «Tengrinews.kz» хабар берди.\nМаълум қилинишича, ҳодиса тахминан соат 06:20 да юз берган. Жамбил вилояти Сарикемер қишлоғидаги ўқ-дорилар омбори ҳудудида аввалроқ ёнғин оқибатида зарарланган портловчи қурилма ишга тушган.\n«Портлаш оқибатида ўқ-дори парчаларининг ҳавога тарқалиши кузатилмаган. Ҳодиса пайтида ҳеч ким иш олиб бормаган, яқин атрофда одамлар бўлмаган. Бино ва иншоотларга ҳеч қандай зарар етмаган. Ҳудудда вазият барқарор», дейилган хабарда.\nТаъкидланишича, келажакда шунга ўхшаш ҳолатларнинг кузатилишини истисно этиб бўлмайди. Бундан ташқари, омбор ҳудудида ўқ-дориларни назорат остида йўқ қилиш амалга оширилади. Ҳозирда август ойида ёнғин содир бўлган портлаш объектларидан техник майдонни тозалаш ишлари давом этмоқда.\nКиритилди: 18:32 10.10.2021. Ўқилди: 1929 марта. Фикрлар сони: 1 та.


Туркманистонда жон бошига 1 килодан ун ва 1 килодан шакар сотилмоқда\nАшхабоддаги дўконлардан бири.\nТурманистонда озиқ-овқат дўконларида навбатлар кўпайганига қарамай, ҳукумат мамлакатда озиқ-овқат маҳсулотлари етарли ҳажмда эканини билдирмоқда.\nХабарларда айтилишича, 28 февралдан бошлаб пойтах Ашхабоддаги давлатга қарашли дўконларда бир кишига 1 килодан кўп бўлмаган миқдорда ун ва 1 килодан кўп бўлмаган миқдорда шакар сотилмоқда. Бунгача бир одамга 5 кило ун ва 1 кило шакар сотилаётган эди.\nПойтахтликларга кўра, дўконларда ун, шакар ва ўсимлик мойи каби маҳсулотлар 1-2 соатда тугаб қолаяпти, навбат кутганлар сони эса кўпайиб бормоқда.\nТуркманистонда сўнгги бир неча ойдан бери ун тақчиллиги кузатилмоқда. 24 февралда Дашогуз вилоятида ҳам ҳар бир хонадондаги оила аъзоларининг жон бошига 5 килодан ун сотилгани, аммо ёш болалар бу ҳисобга киргизилмагани ҳам хабар қилинган эди.


Тадбиркорга тўсиқ бўлманг! – Сурхон тонги\nБош саҳифа / Иқтисодиёт / Тадбиркорга тўсиқ бўлманг!\nНоябр 15, 2019\tИқтисодиёт Изоҳ қолдириш 476 Кўрилди\nАнгор туман ҳокими 2018 йил 6 июлда фуқаро Жўраева Мадинабонуга тумандаги “Наврўз” маҳалласи Ҳаким Термизий кўчаси ёқасидан “Китоб олами” дўкони очиши учун 2 сотих ер ажратилиши тўғрисида 2384-сонли қарорини чиқарган.\nТез орада ушбу майдонда қурилиш ишлари бошлаб юборилган. Аммо туман ҳокимининг бошқа бир қарори билан тадбиркорга ер ажратилиши тўғрисидаги қарори бекор қилинган.\nЎзбекистон Республикаси Президенти ҳузуридаги Тадбиркорлик субъектларининг ҳуқуқлари ва қонуний манфаатларини ҳимоя қилиш бўйича вакили томонидан Мадинабону Жўраева туман ҳокимининг 2019 йил 26 июлдаги Қ-5143-сонли қарорини ҳақиқий эмас, деб топишини сўраб судга мурожаат қилган.\nСудда иш ҳужжатлари ўрганиб чиқилиб, туман ҳокимининг мазкур қарори бекор қилинди ва тадбиркорнинг фаолият юритишига тўсқинлик қилаётган муаммо бартараф этилди.\nАнгор туман маъмурий суди раиси\nОлдинги Устоз бахти…\nКейинги Муносиб тенглик


2018 йилда Ўзбекистонда ишсизлар даражаси 9,3 фоизни ташкил этди\n29 Янв 2019 3653\n2018 йилнинг октябрь ойида Ўзбекистон Республикаси Бандлик ва Меҳнат муносабатлари вазирлиги ҳузуридаги Республика аҳоли бандлиги ва меҳнатни муҳофаза қилиш илмий маркази мутахассислари томонидан ижтимоий сўров ўтказилди. Сўровномада 66 та шаҳар ва мамлакатимиз туманларидан 330 та фуқароларнинг ўзини ўзи бошқариш органлари, 3300 та уй бекалари ва 17 мингдан зиёд фуқаролар қатнашишган.\nТўпланган маълумотларга мувофиқ, иқтисодий фаол аҳолига нисбатан ишсизлар даражаси 9,3 фоиз бўлиб, ўсиш даражаси 2017 йил даврига нисбатан 3,5 фоизни ташкил қилган. Бироқ, тадқиқотчиларнинг фикрича, мазкур кўрсаткич ишсизлар сонининг ўсиши билан эмас, балки ишга жойлашиш истагида бўлганларни тўла қамраб олишдаги ҳисоб юритиш услубининг такомиллашгани билан боғлиқ.\nҚашқадарё, Самарқанд ва Фарғона вилоятларида ишсизлик кўрсаткичи – 9,7 фоиз, Тошкентда энг паст кўрсаткич – 7,9 фоиз, ишга жойлашиш истагида бўлган фуқаролар эса 1 368,6 кишини ташкил қилган.\nЁшлар орасида ишсизлик даражаси (30 ёшгача) 15,1 фоиз, 16–25 ёш атрофидагилар 17 фоиздан зиёд, аёллар орасида 12,9 фоизни қамраган.\nМеҳнат ресурслари сони 18 835,6 минг киши, шундан иқтисодий фаол аҳоли 14 641,6 минг, фаол бўлмагани 4 193,9 минг кишидир.\nИқтисодий соҳада банд бўлганлар сони 13 273,1 мингта бўлиб, расмий секторда 5 403 минг киши фаолият юритади. Шунингдек, бозорларда меҳнат юритувчилар ҳамда (савдо-сотиқ, сотувчи ва олувчиларга хизмат кўрсатиш, тикувчилик тижорати) мазкур савдо майдонларидан ташқарида ишловчилар (чакана савдо жойи, белгиланмаган савдо нуқталари) сони сезиларли даражада ортган. Бир вақтнинг ўзида мавсумий ишловчилар (93,4 фоиз), мамлакатимиздан ташқарида ишлаш учун чиққанлар (91,9 фоиз), деҳқончилик билан банд бўлганлар (96 фоиз) кўрсаткичи сезиларли пастлаган.\nҲисоб юритишнинг такомиллашуви норасмий секторда банд бўлганлар – 7 870,1 минг (59,3 фоизи умумий банд бўлган аҳолидан) кишининг ишончли кўрсаткичини аниқлашга ёрдам берди. Улардан бир марталик ва мавсумий ишларда банд бўлганлар – 1 692,2 киши, шунингдек, мамлакатимиздан ташқарига ишлашга чиққанлар 2 384,8 кишидан иборат.\n2018 йилда бандликка кўмаклашиш марказларига ишга жойлашиш мақсадида 626 480 киши (шулардан 16–30 ёшдагилар 245 225 киши) мурожаат қилган, улардан 255 539 киши иш билан таъминланган, 355 869 киши жамоат ишларига жалб қилинган, 20 543 киши мутахассислик бўйича қайта тайёрлов курсларига юборилган. Шунингдек, 14 477 кишига ишсизлик нафақаси тайинланган, деб хабар беради Ўзбекистон Республикаси Бандлик ва Меҳнат муносабатлари вазирлигининг Ахборот хизмати.


Қирғизистон бош вазири Қизил-Омпол уран конида олиб борилаётган ишларни тўхтатишга буйруқ берди\nБошқа хабарлар Қозоғистон тўлов шартларининг оғирлашиб кетгани сабабли Хитойнинг молиялаштирувидан воз кечди\nБИШКЕК – Қирғизистон бош вазири Мухаммедкали Абулгазиев Иссиқкўл вилоятидаги Қизил-Омпол уран конида олиб борилаётган геология-разведка ишларини тўхтатишга буйруқ берган, деб хабар қилади душанба (22-апрель) куни 24.kg нашри ҳукумат матбуот хизматига таяниб.\nДушанба куни Абилгазиев уран конига оид ҳар қандай қарор ўтган йилнинг декабрь ойида тузилган ҳукуматлараро комиссия хулосасига кўра қабул қилинишини айтган. «Агар ушбу кон фаолияти аҳоли саломатлиги ва атроф-муҳитга зарар келтириши аниқланса, бу ерда конни ўзлаштириш ғоясидан воз кечишимиз керак бўлади. Агар бундай хавфлар мавжуд бўлмаса ва технологик жараён мутлақо хавфсиз бўлса, шунга мос қарор қабул қилинади.»\nУшбу қарор Қизил-Омпол конини ўзлаштириш режаларига қарши аҳолининг норозилиги кучайгани муносабати билан қабул қилинган. Иссиқкўл вилоятида мамлакатнинг асосий сайёҳлик масканларидан бири бўлган Иссиқкўл жойлашган. Akipress.com нашрининг душанба кунги хабарига кўра, 15 мингдан ортиқ киши ҳукуматдан уран конини ўзлаштириш тўхтатиш талаби билан онлайн-петиция имзолаганлар. Ташкилотчилар имзо тўплашни давом эттирмоқдалар.\nНорозиликлар ўтган йил декабрь ойида бошланган. Кондаги геологик тадқиқотлар 2010-йилда бошланган.\nҚирғизистондаги «UrAsia» корхонаси Канаданинг «Azarga Uranium» компанияси шўъбаси ҳисобланади ва 2020-йилнинг 31-декабрига қадар жойда қазилма ишлари олиб бориш лицензиясига эга. Уран қазиб чиқаришга яна бир даъвогар Россия бўлиб, март ойида Қирғизистондаги Қора-Болта тоғ-кон комбинатини (КБМП) модернизация қилиш ва Қизил-Омполдан қазиб олинган уранни қайта ишлаш бўйича Россиянинг «Central Asian Uranium Co. LLC» компанияси билан шартнома имзолаган.\nМарказий Осиёликлар Совет Иттифоқининг минтақадаги уран конлари ва чиқиндихоналарни тозалашга қодир бўлолмагани ва бундан бош тортгани сабаб келиб чиққан ифлосланишни бартараф этиш учун халқаро ҳамжамиятдан ёрдам сўраган эдилар.\nОлимлар ва экологларга кўра, Тожикистондаги айрим чиқиндихоналарда жангарилар олиб ишлатиши ва қўлбола бомбалар ясаши учун кифоя қиладиган радиоактив чиқиндилар бор.


ЖЧ-2022 саралаши қандай ўтиши маълум, биздаги вазият қандай? / CHAMPIONAT.asia\nТеглар : ЖЧ саралаш Ўзбекистон МТЖЖЧ-2022\nФИФА 2022 йил Қатарда ўтадиган мундиалда аввал тахмин қилинганидек 48та эмас 32та терма жамоа иштирок этишини расман маълум қилди.\nДемак ЖЧ-2022 саралаш баҳслари ҳақида қисқача.\nҚитъа: Осиё (ОФК)\nИштирокчи мамлакатлар сони: 46та.\nЖЧ йулланмаси: 4+1.\nСаралаш босқичи: 3та ОФКда ва 1та плей-офф. ОФКда 5-ўринни қўлга киритган жамоа қайси минтақа вакили билан ЖЧ йўлланмаси учун баҳс олиб бориши қуръа орқали аниқланади.\nБиринчи босқич: ФИФА рейтингида ОФК рўйхатида 35-46 ўринларда турган жамоалар ичидан 8та терма жамоа икки ўйин натижасига кўра танлаб олинади. Жуфтликлар аниқ:\nМўғулистон - Бруней\nМакао - Шри-Ланка\nМалайзия - Шарқий Тимор\nКамбоджа - Покистон\nБутан - Гуам\nСаралаш уйинлари 6 ва 11 июнь кунлари маълум булади. ОФК 8та жамоани ажратиб олганидан сўнг 2-раунд учун қуръа ташлаш маросимини ўтказади. Қуръа 17 июль куни бўлиб ўтади.\n2-раундда 40та терма жамоа 5тадан 8та гуруҳга бўлинадилар. Бу ҳам ФИФА рейтинги асосида тақсимланади. Ўзбекистон мазкур қуръа ташлаш маросимида 2-саватчадан жой олади.\nСаралаш баҳслари Осиё Кубоги-2023 йулланмасини ҳал қилишини инобатга олган ҳолда унда Қатар ҳам иштирок этади.\n1-саватча: Эрон, Жанубий Корея, Япония, Австралия, Қатар, БАА, Саудия Арабистони ва Хитой.\nҚуръа ташлангунига қадар Хитой ва Ироқ терма жамоалари рейтингда жой алмашишлари мумкин. Ўзбекистонда бундай имконият сақланиб қолмаган. Ўртадаги тафовут 49 балл. Бунинг учун МТЖ кўпроқ ютиш имконияти мавжуд терма жамоалар билан ўртоклик ўйинларини ўтказиши керак эди. Гувоҳи бўлганингиздек Ўзбекистоннинг рақиблари орасида 2-босқични ўзидаёқ жуда кучли терма жамоалар жой олиши мумкин.\n8та гуруҳ ғолиблари ва энг яхши 4та иккинчи ўринни олган терма жамоа 3-босқичга йўл олади. У ерда 6та жамоадан иборат 2та гуруҳ тузилади. Якунда дастлабки 2-ўринни қўлга киритган терма ЖЧга йўл олса, икки гуруҳда учинчи ўринни эгаллаганлар ўзаро баҳс олиб борадилар. Ғолиб Океания, Жанубий Америка еки Шимолий Америка вакилига қарши майдонга чиқади.\nКўриб турганингиздек Ўзбекистон терма жамоасининг олдида жуда узоқ ва қийин йўл турибди.